url: =LESSON 2 ( OCT. 7 – 13 ) KIDO-NA LIANPI ~ MUC\nLESSON 2 ( OCT. 7 – 13 ) KIDO-NA LIANPI\nLESSON 2 OCT. 7 – 13\nTU KAAL SUNG SIM DING: Heb. 8:6; Matt. 19: 17; Mang. 12: 17; Siam. 23; Sawl. 15: 1-29; Gal. 1: 1-12.\nKAMNGAH: “Bang hang hiam cihleh Moses tungtawn in thukham hong kipia a, ahih hangin Zeisu Khazih tungtawnin hehpihna le thuman thutak hong pia hi. John 1: 17.\nPawlpi masate sungah Jew tampi kihel uh a Zeisu in Messiah hi, ci-in um uh hi. Zeisu in Messiah hi, cih upna in a pu a pate uh upna nusia,\nPasian in A mite tungah a thuciam le a kamciamte panin lampialna hi, ci-in ngaihsun lo uh hi. Hih pen ahi mah hi. Jewte buaipih thu in mi khat in Jesuh a up nadingun Khristian suah masak kul hi. Gentile mi khat in Khrih nung a zuihma-in Jew mi a suah masak kul hi, ci uh hi. Hun khat khitteh Jerusalem Council panin Gentile mite’n Zeisu nungzui a hih nadingun Jew mi suah masak kul lo hi, ci-in kipsakna nei hi. Tua bangin khensatna om khin hi napi mi kim khat in Gentile mite’n hotkhiatna a ngah nadingun vun at a kipan Jew thukhamte a zuih uh kul hi, ci teitei uh hi. Gentile mite’n thuciam le kamciam a ngah nadingun Israel mite mah bangin biakpiakna le thukham a zuih uh kisam hi cih thu koi bangin lemtuah uh hiam?\nA HOIH ZAW THUCIAM\nHeb. 8:6 sim in. Bang hong hilh hiam? Koi bangin “A hoih zaw thuciam” na telthei hiam?\nNazareth khua mi Zeisu kici Messiah a pianna thu in Thuciam Lui sunga biakpiaknate le Thuciam Thak sung a biakna kilamdangsak hi. Amah pen Honpa dingin Pasian hong sawl ahi hi. Amah a nial peuh mah in hotkhiatna ngah ding lam et om lo hi. Ama hong sihna hang bekin tawntung nunna ngah dingin mawhmai-na ngah thei i hi hi. A hong silhsak Ama dikna bek in Pasian mai-ah mawhnei lo-in hong omsak hi. Zeisu' dikna bek in eite hong honkhia hi. Tua lo hong hon ding om lo hi.\nMoses le kamsangte’ hun lai-a mi siangthote in Messiah hong pai ding lamen tawntung uh hi; hotkhiat kamciam mitsuanin nungta uh hi. Sawltakte hunlai-in Nazareth khua-mi Zeisu in Pasian hong sawl Messiah, amaute Honpa dingin a sang takpi uh hi diam, ci-in mi tampi in dong uh hi. Amah a um mi khempeuh, Amah tawh a nungta khawm khempeuh, Ama tungah kipia khempeuh in a hong piakkhong dikna hangin hotkhiatna ngah ding uh hi. Tua hi-in Ama hong hotkhiatna ngah mi khempeuh in Thukham 10 zui uh hi. Bang hang hiam cihleh Thukham 10 in Pasian’ zia le tong, Khrih’ nunzia hong lak ahih manin Thukham 10 kip tawntung hi.\nMatt. 19: 17; Mang. 12: 17; 14: 12; James 2: 10, 11 sim in. Thuciam\nThak in Pasian Thupiak 10 tawh kisai bang hong hilh hiam?\nBiakpiakna tawh kisai thukhamte, thukhunte in Thuciam Lui thupiakte'n Israel minam hihna pulaak hi mah hi. Zeisu hong sihna le Siampi a hongsepna limcingkholh biakpiakna tawh kisai thukhamte kisam nawn lo hi taleh, biakpiakna thukhamte sangin a hoih zaw kamciam siksanin thupiak thak a zui i hi hi.\nPaul in ngimna bulpi tuamtuam siksanin Roman a gelh hi-in, Jew le Gentile mite’n Judaism panin Khristian biakna hong piankhiatna a tel nading uh ngimna zong kihel hi. Jew tampi in Zeisu sang taleh kikhelna om dingin kiging nai lo uh hi.\nLai Siangtho kamciam teng pan na deih deuh a om hiam? Koi bangin tua kamciamte na nuntakpih hiam? Na nuntakna ah tua kamciamte a tangtun nadingin bang khensatna nei na hiam?\nJEW TAWH KISAI THUKHAMTE LE THUKHUNTE\nSiampi Laibu sim in. A lian 12, 16, 23 cihte limtak sim in. Biakpiakna thukhamte'n bang hong phawksak hiam? Bang hangin Zeisu hong sihkhit ah biakna thukhunte kisam nawn lo hiam?\nThuciam Lui sunga thukhamte hih bangin kikhen thei hi: ( 1) Thukham 10 (nunzia hong hilh thukham) (2). Biakpiakna thukham ( 3) Gam ki-ukna thukham (4). Thukhenna tawh kisai thukham (5). Cidamna thukham\nThukham tawh kisai i tel nadingin hih bangin kikhen hi a, a taktakin khat le khat kizom bilbial uh hi. Nidanglai-in tua bangin khen lo uh hi. Thukham 10 in nunzia ding khempeuh hong hilh hi. Tua thupiak 10 i tel nadingin Piancil pan Thuhilhkikna sungah thupiak tuamtuam tawh hong kihilh kikkik hi. Hih thukham 10 in na khempeuh huamkhin hi. Gam ki-ukna tawh kisai thukhunte zong hih thukham 10 tungah kinga hi. Khat le khat kizopzia ding, ukna nei-te tawh kizopzia ding cihte zong hong hilh hi. Tua thukhun a palsatte thuak ding gimnate zong kipulaak hi.\nBiakpiakna thukhamte in meihal biakpiakzia ding, biakpiakna tuamtuam piakzia ding le mimal sep ding thute pulaak hi. Biakna pawite le pawi bawlzia ding zong pulaak hi. Biakpiakna pawi bawl ni dingte zong kipulaak hi. Tua ni ciangin sep ding le sep loh dingte zong kigelh hi.\nCidamna thukhamte in biakpiakna thukhamte tawh kibatna tampi nei hi.\nBiakpiakna ah kihel lo ding a sianglo tawh kisai-in zuih ding thukhun zong om hi. Ahi zongin cidamna thukham, siantho-na thukhamte in cidamna le siantho-nate sangin thu thuk zaw hi. Sa siang le sa sianglo thukhunte in pumpi taksa cidam nading bulphuhin a hong kipia ahi hi.Hih thukhamte in Pasian thupiak hi-in, Jew mite’n tua thukhamte lomkhat sakhat bangin ngaihsun uh hi.\nPasian in Thukham 10 mi khempeuh tungah a piak hi. Biakpiakna thukhunte in, biakbuk a om laiteng kizang hi. Gam thukhunte ahih leh Jew mite in namdangte’ khut sungah om in, saltangin a om uh a kipan, kizang thei nawn lo hi. Biakbuk a suksiat a kipan biakpiakna pia thei nawn lo uh ahih manun biakpiakna thupiakte a maimangsuak hi. Tua banah Messiah hong pai ciangin tua biakpiakna thukhamte kul nawn lo hi.\nMOSES THUPIAK BANGIN\nSawl. 15:1 sim in. Bang in kipawlna susia hiam? Bang hangin mi kim khat in tua thupiak in Jew mite aa ding bek hi lo hi, ci-in pulaak uh hiam? Pian. 17:10.\nSawltakte in Antioch pawlpi makaite le thu-um mite tawh khut kilenin na a sepkhop uhteh mi tampi in thu-um mi suak uh a, Judea gam pan Jew mi Pharisee kimkhat in pawl sungah buai-na hong tun uh hi; Gentile mite’ zaknop thu hi lo hi. Tua Pharisee-te’n a hong hotkhiat ngah nadingin vun at kul a, biakpiakna thukham khempeuh zuih kul hi, ci uh hi. Biakna makai dingin Pasian’ teltuam Jew mite’n, a minam hihna uh siksanin Pasian' maipha ngah dingin kingaihsun uh a, tua mah kisak theihpih uh hi. Khrih Honpa-in a sankhit uh hangin Jew kimkhat in tua bang lungsim pomlai veve uh hi. Pasian in tua bangin a thupiaksa cihmah hunin khel lo ding hi, ci-in ngaihsun uh hi.\nJew biakpiakna tawh kisai thukhun tuamtuamte Khristian biakna sungah kizang dingin hanciam uh hi. Biakpiakna thukhunte in Khrih hong sih ding limcing khol ahih manin Khrih a hong sihkhitteh tua thukhamte kisam nawn lo hi, cih thu thei thei lo uh hi.\nSawl. 15: 2- 12 sim in. Koi bangin tua buai-na lemtuah uh hiam?\nPawlpi tungah kipia thuneihna a phawk mah bangin Paul in a nasepnate-ah Pasian’ makaihna lamen tawntung hi. Vai thupi khat peuh a om ciangin makaihna kisam tawntung ahihlam phawk ahih manin tua bang ciangin pawlpi tungah pulaakin, thu-um mite kipum khatin Pasian kiang pan pilna le khensatna hoih ngenkhawm uh hi.” Ellen G. White, The Acts of the Apostles, 200.\nPaul in tatkhiatna thu tangko dingin Zeisu’ sapna ngah a, a masuan dingte a kipan mun tuamtuam a om pawlpite tawh na a sepkhopnopna pulaak hi. Minamte kiangah nasem dingin sapna a ngahlam kitel hi. Tua dingin zong a hih theihzahin sem hi.\nKoi bangin pawlpi kimakaihzia na mu hiam? Bangci bangin makaite na panpih hiam?Bang hangin mapankhop thupi hiam? I ut bang tekin gamta lehang pawlpi nasep a mazang diam?\nGENTILE THU-UM MITE\nSawl. 15: 5 – 29 sim in. Jerusalem council in bang khensat hiam? Bang siksan uh hiam?\nJerusalem Council in Judah biakna makaite’ ngaihsutna tawh a kilehbulhin thukhen uh hi. Judah makaite'n “Gentile thu-um mite’n vun-at uh hen; biakna thukhamte, Jew thukhamte zui uh hen,” ci uh hi. Ellen G. White, The Acts of the Apostles, 189.\nPeter in biakna thukhamte puakzawh loh vangik tawh genteh hi (Sawl. 15:10). Topa in tua thukham vangik dingin a mite a piak ahi diam? Vangik ding a kipia hi lo hi. Thupha a hi dingin kipia hi napi biakna makaite’n vangikpi suah uh hi. Jerusalem biakna makaite’n hih vangik panin Gentile mite suaktasak dingin ngaihsun uh hi. Gentile mite’n Thukham 10 zuih kul lo hi, cihna om lo hi. Sisan nek ding kiphal lo ahih leh mithahna, numei pasal paktatna cihte zong kiphal ding hiam?\nGentile thu-um mite zuih ding bang thu kipia hiam? Bang hangin kipia hiam? (Sawl. 15: 20, 29).\nJew thu-um mite’n amau ngeina le thukhunte Gentile-te’n zong zui ding a sawlloh uh hangin Zeisu sungah Gentile mite tawh pumkhat ahihna-uh a susia thei khempeuh a pelh ding uh kisam hi. Gentile thu-um mite’n milim biakna-ah kizang an ne lo ding, numei pasal paktatnate pelh ding, sisan ne lo dingin sawltakte le upa-te’n hilh uh hi. Mi kimkhat in Sabbath thupiak kihel lo ahihteh Gentile thu-um mite’n Sabbath kul nawn lo hi,ci uh hi. Tua bang hi leh, mi thahna, a manlo teci pang lo ding cih thupiakte kihel lo ahihteh mi thah thei, zuau puak thei cihna pah lo hi.\nPasian’thupiak hilo, pupa ngeinate vangik i suaksak hiam? Koi bangin Pasian thukham 10 vangik suaksak i hiam?\nPAUL LE GALATIA PAWLPI MITE\nGalatia pawlpite thuman hoihtak kihilh hi napi, mi pawl khat in amau hoihsak bangin gamta veve uh hi; Gentile mite’n Jew ngeina le thukhunte zui dingin gen tawntung uh hi. Paul in hih thu nakpi-in nial hi. Tua bang thu in upna tawh kisai thu hi-in Khrih hong’ piak Lungdamna thu zong a nial suak hi.\nGal. 1: 1-12 sim in. Koi bangin Paul in Galatia pawlpi buai-nate lemtuah hiam? Tua thu in bang zahin thupi hiam?\nI gensa mah bangin Galatia pawlpi buaipih thute Rome pawlpi in zong buaipih hi. Paul in Rome a laikhak bang mahin Galatia pawlpi zong laikhak hi. Jew mi kimkhat in “Moses tungtawnin Pasian in a piak Ama thukhamte thupi mahmah hi; Gentile mite’n zong a zuih ding uh kisam hi,” ci uh hi. Paul in Jew mite tungah thukham’ dinmun le a sep thute pulaak hi. Paul in Jew makaite in Galatia pawlpi a huzaap bangun Rome pawlpi zong a huzaap ding deih lo hi. Galatia le Rome sung a kigen thukham in Thukham 10 ahih kei leh biakpiakna thukham hiam koizaw hiam cih thu in Paul’ gen thute nawlkhinna hi.\nA taktakin a kibuaipih thu in Gentile mite’n vunat hiam, Moses thukham kisam hiam cih thu hi lo hi. Jeresalem council in hih buai-na siangsak khin hi. Ahi zongin makai kim khat in Jerusalem’ khensatna nial uh hi. Biakna makai kimkhat in Khritiante aa dingin Pasian Thukham 10 – a diakdiakin Thukham li-na kisam nawn lo hi, ci-in hilh uh hi. Ahih hang tua mite in Paul' hilhnop thu bang thu piang siksanin Paul in thu hilh hi, cih ngaihsutin nei lo uh hi.\nUpna bek tawh dikna kingah hi. Gamtatna, thukham zuihna tawh hotkhiat kingah hi lo hi. Tua bang i cih ciangin Thukham 10 kul nawn lo hi, a ci hi lo hi. Paul in Thukham 10 tawh kisai thubuai a hong hilh hi lo hi. Paul in tua hunlai pawlpi makai kimkhatte telkhialh hilhcian hi zaw hi.\nMi khat in "Sabbath kisam nawn lo hi,” hong ci hi leh koi bangin na dawng diam? Koi bangin Sabbath in hotkhiatna thu tawh kilehbulh hi lo hi, ci-in na thei hiam?\nNGAIHSUTBEH DING: Sim ding Ellen G. White, “Jew and Gentile” pp. 188\n– 192, 194 – 197; “ Apostasy in Galatia,” pp. 383 – 388 in The Acts of the\nApostles; “ The Law Given to Israel,” 310- 312; “ The Law and the Covenant,”\n370 – 373 in Patriachs and Prophets; The Chosen People,” 27 – 30, in The Desire of Ages.\nPawlpi in buai-na tuak den hi. Hih pen lamdang lo hi. Satan in tawlnga lo-in pawlpi do hi. Pawlpi masate zong buai-na tuamtuam tawh kidim uh hi.\nPawlpi masate in buai-nate hemkhia zo lo uh hi leh pawlpi kip zo lo ding hi.\nZuau thuhilhsiate hangin Galatia pawlpi sungah minam kideidanna, khat le khat kilangneihna, pawl kikhenna cihte hong lut hi. Hih zuau hilhsiate in Jew ngeina le hotkhiatna thu helhzau-in thugen uh hi. Amaute'n Jerusalem council’ kipsak thute thudon lo ahih manun Gentile mite’n Jew ngeina thukhamte a zuih uh kul hi, ci uh hi.” Ellen G. White, The Acts of the Apostles, 383.\n1. Wednesday ni-a dotnate kikum un. Mi tungah vangik a suan na hiam?\nPawlpi a buai-sak mi na hiam? Na nunzia na kitel hiam? Na nunzia in\nKhrih sungah a nungta mi’ nunzia a hi hiam? Thukham10 kisam nawn lo hi, a ci mite’n bang siksan uh hiam? Koi bangin tua thute na hilhcian diam? Bang hangin tua bang ngaihsutna khial hiam? Bang hangin Thukham 10 kul nawn lo hi, kici hiam?\n2. Gal. 1: 1-12 sim in. Koi bangin Paul in Lungdamna Thuman lenkip hiam?\nKoi bangin tuhun thuzuihna tuamtuam om taleh Paul bangin thuman ah kip ding i hiam? Thuman thutak in kikhel ngei lo hi, cih thu na ngaihsun thei hiam?\n3. Bang thute in Protestant Reformation ( biakna kiphatna lianpi) piangsak hiam? Tuni dongin tua thute a kimu thei hiam?


timestamp: atn

url: =GrabCar nazat veve, GrabShare tawh Booking lecin sumbei 30% phatuamding ~ ZD :: ZOMI DAILY\nposted on 16 February 2017 at 4:52 pm Lomkholna: Malaysia, News, Sawltak, World\nGrab Taxi te’n “GrabShare” kici Service thakthak Malaysia leh Philippines gamsungah zanni in hong pankhia leuleu uhhi. GrabShare cihpen painading akibang Passengers te’n mawtaw khatpen kawmkhawmthei, ki Share khawmthei cihna hi a, mawtaw saap zong tampitak phatuam sakpah uhhi.\nGrab Malaysia Country Head Sean Goh ii genkhiatna ah “GrabShare cihpen painadingmun akibang Passenger nihte in mawtaw khat saapkhawm theiding uhhi. Apainading akibang veve mawtaw nih apaitang in mawtaw khatbek apaiding suak ahih manin, hih GrabShare Service hangin khuasung lamzikpi tungah mawtaw tawmtuamding a, Traffic Jam cihte phatuamsak dinghi. Tuabek thamlo mawtaw saap Taxi Fare zong tampitak phatuamding a, mawtaw hawl Grab Driver te adinginzong nasepnih “2 Booking Trips” zawhkhatin azo suak ahih manin, asumlut uh tamzawding hi” ci’n zanni GrabShare Service Launch abawlna ah genkhia hi.\nTulaitak akizangzang ahi GrabCar Economy Fare tetawh tehkak ciangin hih GrabShare Service zatna hangin Passenger te’n mawtaw saap 30% bang tawmtuamding cihi.\nGrabShare Service pen tulaitak in Malaysia gamsung ah Klang Valley leh Singapore, Manila cih khuapi te ah kizangthei hi. Adiakdiak in Malaysia Klang Valley sung aom Zomi te’n GrabCar nazat veve, GrabShare zangsin lecin na Taxi saap sumbei tampi phatuam takpi dinghi.\nNa Mobile Phone sungpan in Grab App nazatzat, Install khitsa aomleh tuatungtawn mahin ki zangkhawm theihi. Booking nabawlding ciangin “GrabCar” akicipen nazattaang in “GrabShare” akicipen mek in.\nTheihding ah: GrabShare cihpen midang tawh mawtaw khatsung ah atuang khawmding nahih manin, Booking khatvei nabawl ciangin atampen mi 2 bek ki tuangthei dinghi. Taxi khatah atampen mi 4 bek kituang khawmthei ahih manin, Booking khatciang mi 2 atampen aciangtan uh ahihi. A maximum of 2 passengers per booking allowed.\nToll Gate na kantankhak lehbek Toll Gate man piakkulding hi. Gentehna in na tuankhoppih te hongpai laitak un Toll Gate akantanleh amaubek in piading, nangtawh na tuankhop laitak in Toll Gate na kantankhop uhleh nanih un alangtuak piading. Only pay if you pass a toll.\nMidang tawh atuangkhawmding nahih manin, Booking nabawlna munah Taxi in asawtpen Minute 3 sungbek hong ngakzoding uhhi. Khatveivei nalampi pen sauzaw khathei, ahi zongin nasum piakdingpen angei sangin tampi phatuamding hi. Shared rides may be a bit longer, but a lot cheaper.\nGrabShare : Share the ride , enjoy lower fares!\nHihbangdan Service pen athak hilo a, UberPool ci’n Uber te’nzong azatzat ngeisa uh ahihi. Tuate zatdanin Grab te’n hong zangta uh hizaw hi.\nMalaysia gamsung diakdiak pen mawtaw tamlua mahmah in, lamzikpi dimin mawtaw awkcip mitmet theihi. Malaysia gamsung veve ah Kuala Lumpur khuasungpen mawtaw Register akibawl atampenna mun hisawnsawn hi. Tuabang ah leitungbup mawtaw nei “Car Ownership” aki kancian ciangin Malaysia pen athumna hi ci’n 2014 Nielsen Study bawlte’n genkhia uhhi.\nGrabShare pen nungkum December khasung in Singapore ah zat kipankhin a, tuazawh tunidong 2 Million veibang kizangkhin cihi.\nGrab te ii kidempih UberPool Service zong Singapore leh Malaysia gamsung ah nungkum June kha in zat kipankhin uhhi. ZD Sawltak #zomidaily\nRelated: Klang Valley sungteng 4km nuai ahihleh RM0.99 tawh Uber Taxi kituangthei\nPromotion: GrabShare nazatsin nopleh tulaitak Zomi Daily Email ah “Promo Code” hongkhak uh khat omhi. Tuapen “ZEROFARE” hi a, hih Promotion tawh Booking nabawl lecin, RM7 nuai ahihleh amawkna Free in ki tuangthei dinghi. Nidang Promotion abawlte uh asum piakcing Credit Card or Debit Card cihte khatzawkzawk tawh piakkul cih kalh uh himahleh, hih Promotion pen Cash tawhzong kipia theihi. Hih Promo Code pen 28 Feb 2017 nidong kizangtheiding ahih manin, Grab Car nazat veve nasin inla, bangcihiam cih na Experience anuai ah hong Comment vemaw. Lungdam!\nPrevious: KL Airport sungah misuamlum dingin aki ummawh numei khat kiman ~ ZD\nNext: Malaysia ah thumanlo gamtatna hangtawh Doctors mi 7 kiman ~ ZD\nTg. Zam Khan Suan (Taakkhawl, kum 35) sihvuiding zaksakna


url: =Na hauhna ~ Hau Za Cin :: ZOMI DAILY\nposted on 30 November 2015 at 10:25 am Lomkholna: Article, Hauzacin\nLai Siangtho in bel a sia theilo, nget in a nek theihlohna vantungah na sumgumte uh na khol un ci hi. Pawlkhatte hauhna neih leh lam hi dinga, pawlkhatte hauhna siamna pilna hi dinga, pawlkhatte hauhna sum leh pai hi ding hi. A dang a tuamtuam zong hi lai.\nZomi te in i hauhna koi ah i khol hiam ci nai kei ni. I hauhna bang in i zang hiam ci phot dih ni. Nang adingin na zang maw, midang adingin? Kuamah in i hauhna midang noptuamna dingin kizang masa khollo maithei hi. Ahi zongin i theihloh kal in ei ading zangkha vetlo in midang ading bekbek in kizang kha thei hi.\nGentehna in US tung Zomite bang en leng, inn leh lo nei nuamte adingin Bank te in a ba in inn hong leisak, motor car hong leisak, etc cih bang vive hi. Tua innsung ah kiteng hi. Tua moto ah kituang hi. Ahi zongin ei a taktak ahi hiam cih ngaihsun leng ahih lohna bangtan hiam om tawh kibang hi. A sum, a leiba pia khin zo kei leh kila kik dinga, dollar pek khat bekbek kisam leh zong a neih khempeuh a taan ding himawk hi. Tua manin ngaihsun leng i neih khempeuh, i thalawh khempeuh, i sum leh pai ngah sunsun pen ei nuntakna ding leh ei nopsakna dinga zanglo in Bank te hauhna ding bekin kizang kha thei leh kilawm ka sa hi. A diak in inn gol pipi lei in, moto tam man pipi lei mawk leng bang e! Silah nungta a i nusiat, lametna mit tawh hong enen i sanggam tanau leh meltheihte in i hauhna, i dollar thahat ne kha lo in ei zong Bank summetbawlte sila kisuak thei mawk ding tawh kibang kasa hi. (Ahih hang Zomite pil lel a, muanhuai sa lel ing, kidopna ding pawlkhat ah kidawm peuh leng).\nNa hauhna na zi nata in hong nekpih hiam? Na hauhna na tate in pilna ngahna in a zang hiam? Na hauhna na veng na pam in a noptuampih hiam? Na hauhna na mi nasa te a noptuampih hiam?\nA sia theilo, nget te in a nek theihlohna mun ah khol ding cih pen bang a hi tam. Lai Siangtho in lah leitung a hoihna, a thupina khempeuh tawh maimang ding, bei ding ci lailai. Mihing khat noptuamna ding, gilkial khat gilvahna ding, cina khat cidamna ding, etc cih banga i zat sunsunte “a sia theilo, nget in a nek theihlohna mun” ah a kizangte ahi diam? Tua hi mawk leh i hauhna sung pan bangzah tua bang mun bit, mun kip leh muanhuai ah bangzah i kholta tam? A dah khat a nuisak, a haksa khat a noptuamsak hauhna na nei kha hiam? A nuamsa sa, a maitai sa khat kiangah pahtaak nangawn ngahlo in na mawk lotlot kha hiam? Vokpi mai a suangmanpha lot a bang kha diam?\nKhatvei na annek, khatvei na puansilh, khatvei na khualak vakna bek zong “a sia theilo, ngette in a nek theihlohna mun” ah khol zelzel lecin na lungdamna a kibehlap tam. Tua hi leh na hauhna a tam semsem leh na lungdam semsem dinga, tua ahih kei leh na hauh semsem leh na lungkham semsem ding hi. Zan khat lungkham mana ihmut theihloh bek zong sisan tampi kangsak ahih manin khantom sak tuam kici hiven, na hauhna in khansau hong pia diam, khantom hong pia zaw diam.\nZingciang thai ciang hauh ding lunggulh lua in na hauhna “a sia theilo, ngette in a nek theihlohna mun” ah khol ding na mangngilh kha diai. Hauhna khatpeuh na ngah simin Zogam, Zomi in maitaina, nuihna, lametna, thahatna leh kimuanngamna (confidence) a ngahna hisak den inla; Zogam, Zomi hauhna a kiamsak, gamdang Bank leh gamdang summetbawlte hauhna a behlaplap, gamdang mihaute sila suaksawm kei in.\nNa hauhna a zangsiam dingin Pasian in hong makaih hen.\nPrevious: Tonh Thu (8) ~ Awn Za Pau\nNext: Lungdam si’ing maw Nu ~ Thang Lam Tuang


url: =Kawlgam koi Hotel ah President Obama zintungding :: ZOMI DAILY\nKawlgam koi Hotel ah President Obama zintungding\nposted on 12 November 2014 at 12:39 am Lomkholna: Myanmar, News, Sawltak, World\nPresident Obama pen tukalsung in Kawlgam hong hawhding hita hi. Tua thutawh hizui in mipawlkhat te’n koi Hotel ah atungdinghiam cih lunghimawh mahmah uh a, Kawlgam Minister pan aki zakna ah President Obama pen Kempinski Hotel Group te khutnuai aom Hotel khatah tungding in ki lamen ci uhhi.\nMessenger News Journal te’n Monday ni in a genkhiatna ah Deputy Minister of Hotels and Tourism tetawh kikum in President Obama zintun nading akiteelkhia hi a, Security zong US kumpi mahin mawhpuak lading ahih manin, lungmuanhuai mahmah cihi. Kawlgam ah President Obama khualzinding vai hangin Kawlgamsung munkhempeuh ah Security zong khauhsak mahmah cih kiza hi.\nPresident Obama pen Wednesday niciang in Kawlgam hongtungding hita a, Association of Southeast Asian Nations (Asean) ki muhkhopna ah akihelding ahihi.\nKempinski Hotel Group te Headquarter pen Switzerland gampan hi a, Nyipyidaw aom Kempinski Hotel zong a Quality neimahmah Five Star Hotel khat ahihi. Nyipyidaw khuasung ah Hotel atamman penpen inzong akigenkhat ahihi.\nKempinski Hotel Management te genkhiatna ah Hotel Room nihpen thautang apailet loding in akibawl “Bullet Proof Glass” kithuah a, gammakai Government Leader te adingin lungmuanhuai mahmah cihi. ZD Sawltak\nPrevious: Innlam ciah un’ ~ Pu Pau Khat Suan (azom)\nNext: Tulaai Leitung Thuthang Tuamtuam Updates November 11, 2014\nDonald Trump Pangzang khua ah ~ Pu Thangboi\nZomi Khangthu (AD 1900 malam) leh (AD 1900-1980 kikal) ~ J. Thang Lian Pau\nDr. Do Kham tangthu (Dr. Do Kham’ Resume)


url: =PASIAN OMPIHNA LEH DAWI HAVANGKAAL PAN SUAHTAKNA ~ MUC\nPASIAN OMPIHNA LEH DAWI HAVANGKAAL PAN SUAHTAKNA\nAdmin 5:52:00 PM Articles, Conference Pianna thu\nNgaphyat khua-ah Phaivat-tem.\n1985 Mandalay ah UET nasep tawh ka om hi. Circle Leader tawh hong thuah sak hi. Ngaphuet Pawlpi pen Mandalay pastor in keem hi. Ngaphyet te Ma Nwe pen Laisiangtho sin hong ciah ciangin a khua Ngaphyet ah laihilh sia seem hi. A saangkahna ah lawmngaisa-in hong ciah hi. Apa U. Chit tee in a lawmpa tawh awilo hi.\nMandalay katunma-in Section meeting kibawl a, Ma Nwe lawmpa Ngaphyet puak uh hi. Tua thu a zak ciangin U. Chitte in zadah mahmah hi. Kei vaihawmsa hi. Hih taangthu theilo-in Ngaphiat pawlpi veh dingin kapai hi. U Chittee logiahna dong ka vadelh phet hi.\n" Pastor hong paileh, bantan ning " ci-in kiciam tawntung hihtuak hi. Tua thukhempeuh za kha lo-in kisuanglo hialin, a lobuuk dong kadelh leh, hong muh ciangin phaivaat-tem zamin viikzaza-in hong kitom hi. " U le, Bang thu om hiam, damin kikum ni," ci-in kathuum hi. Katonpih sia pan, " Lawmten thaang hong siah ahive, dohkhah be," ci hianghiang bek hi. Ma Nwe a lawmpa tawh a koihkhop pen Sia Siangh vaihawm hi, na kici hihtuak hi.\nTua ni thupiang khempeuh pen dipkuathuai beklo-in, ka omna zong kathei kei hi. Amah lah zukhamhai bang hi. Keilah laulua-in kakam keugawp hi. SDA kasuah cilin pawlpi sungah hibang a om theilo ding kasa hi. Tun ahihleh SDA khempeuh khatawh omkimlo kathei hi. Sia khempeuh in Pasian aa hikhinlo kathei hi. SDA ten sia hileh member hileh mi athat thei ding himai veh e..cih longal.\nMualpi Hausapa innah.\n1974 kumin Sia Lang Sawm Mang, Sia Thang Khan Dal, Siama Nian Khan Man tawh Mualpi khua ah effort kanei uh hi. Kilungtuakin nasep nuam mahmah hi. Sia Mang pen thugen siam hi. A aw hoih a, lasak siam hi. Sia Dalpu pen thugenlam valualo hi. Lasak zong nasia lua lo hi. Ahih hangin leengla do siam mahmah hi. Laihawm a misap hanciam mahmah hi. Meivak leh nazat nengneng kemsiam puahsiam hi. Manno in naupang makaih a, anhuan hi. Tua ahih ciangin vaikhempeuh mavang hi.\nSialsawm Lawm-an neekhun hi a, khuazang in Sialsawmin ciaksuk khengkhang hi. Sabbath zingsang anneekma-in Hausapa innah kavahawh hi. Hausapa pen lawp mahmah hi. Sabbath thu-ah lunglut mahmah hi. Laisiangtho kikumin katu uh hi. A pa pen zingmeh ding voksa semsemin kapam vuah om hi.\nHausapa in, Tu-in innkuan kithutuak nailo kahih u ciangin, damdamin hong khensat ning," hong ci hi. Ken bel, " Hilo e, a kipiazo nailote ngaakngaak leeng, ei nangawn gupna kitaanlawh thei hi, amau damdamin hong pai henla nang tun hong kisin hoh in," kacih ciangin, " Ko innkuan khenkham ding a hong pai maw, nang nang," ci-in a sa-aatna temta zum ngatin hong leengphei hi. A tapa in, a temta naman a, " Hilo e pa, khawl o, khawl o," ci hi. Heh lua-in a pumpi-in kisatin liing vanvan hi. Hong keem omlo hileh temtawh nihvei hong kivau khin hi.\nPasian khutzat Galkapbu.\nMualpi effort kabawl uh hunsungin galkap Coy khat leh vanpua civil-100 tawh singnuai Nagate delhin hong tung uh hi. Mualpi-ah nipi-3 sung taam uh hi. Kei leh Sia Lang Sawm Mang vahawhin Story of Redemtion (Eng) color tawh hoihmahmah khat kapia hi. Captain pa'n hong ngaihbawl mahmah hi.\n" The Mark of the Beast " tawh kisai genni ciangin, nuaicip dingin, RC te kiciam uh, cihthu Captain pa kiang kitun hi. Tua nitakin Effort bawlna kongmaite inntual ah, RC khangnote in meipi sepin suangtum kaikhopsa-in koih uh hi. Tua kimkotin lamziahziah uh hi. A zaan nitakin Sabbath taangthu kisuut a, innteekte siikkaanginn denglet dongin hong sim khin ahi hi.\nTun Sunday piankhiatna thu kigen ding hi-a, Galkap Captain pa pen galkap section khat tawh hong pai uh hi. Galkap uniform leh G-3 tawh galsim ding banglian in innkimah kigual pah hi. Innnung innmai leh sialkong leh innka tuangdung kiu-ah, gaalkapte panmun la-in thau tawh ding sinsen uh hi. Cpt pa leh kei katukhawm uh hi. Kataklamah Sia Mang hun ukin tu hi. Thugen kipatma-in kei hong gensak masa in, hong ci hi. " Kumpi in, tuni dongin ut bangbang biak theihna leh upna pulak theihna hong pia hi. Nazaknop kei uleh innah om un, nawngkai sak kei un. ," acih khit ciangin, " nagennop bangin nadeih bangbang gen in,"hong ci hi. Amah pistol khat kuahin atawp dongin kagei-ah tu hi.\nAnti-Christ thu nuamtakin kagen hi. Kongmaite inntual a meipi kimkot aa suangtum kimkot aa laamlaamte thebep khiat bang uh hi.\nA siahuaipen hunin a kisap ciangin Kumpi galkapte nangawn Topa in zangin nasemte leh Ama Lungdamnathu huu ahihlam katel mahmah hi. Kathugente [note] ciamteh dingin Tuitum khua eimi galkap khat laibu leh bollpen khat tawh tuangdung laizangah tusak hi. Katawp uh ciangin, bu pa'n "koi nalai" acihleh a thugen zaknop lua ahihmanin, [note] kagelh ding mangngilh ingh, acihleh bupa anuihza inn "hanciam in, kani khat zong Christian hi" ci-in tha hong pia hi. Ki-aap ding Alter Call kanget nitakin mi-90 hong ki-aap hi. Hoihtak kahaih ciangun mi-30 tui kiphum hi.\nRC khangno makaipa pen keima lawm Khup Do Lian ahi hi. Inn zong hong tung ngei hi. " Lawmte lawm, biakna biakna"," cilaulau in, hong nuaicip dinga kiciam ahi hi. Ih meltheih i ngaihmahmah te gal aa hong din ciangin ki-en ngam nawn het kei mawk ei. Singnamtui ladingin Kachin gamah pai a, gamsung mite in, manin nasia takin asih dongin bawlsia hih tuak hi. Pasian Ama Lungdamnathu taangkote pen nusia mawk ngeilo hi. Pasian naseemte pen a mitnauta bangin hu hi, cihpen kitel mahmah hi.\nThalmual khua Effort ah, Suangtum guahzu.\nThalmual khua ah crusade kabawl uh hi. Tua pen a nihvei kaphakna ahi hi. Sia Pum Za Lian lam biakinn sungah, biakinn konghon ma-a kibawl ahi hi. Sia Khan Cin Zam Vung, Sia Gin Lian Pau leh khangno honkhat hong kihel hi. RC pawlpi in nisim phialin hong nawngkai sak tawntung hi. " The Mark of the Beast" kagen nitak un, RC elderpa leh khangnote suangtum tawikhopkhop laitawh tuunin paklamlamin hong pai uh hi. Tunin Letsong hong puak hi ung," ci-in biakinn mai lamdungah ong kigual uh hi.\nRC Pope taangthu kagen ciangin, biakinn sung suangtawh hongsim uh hi. Inntungah suangtum dim hi. Innsung sualdimin kitheh zihziah hi. Tai lo-in platform tungah kading hi. Kei taktak hong deng ngamlo sam hi. Innmai a, Saipimualte sangnaupang khat nong velhgawp sak hi. Sia Lian Paute, Sia Khan Cin Zam Vung te a tun abanna kimu nawnlo uh hi. Sia Vung pen a kaallakin mihanthawn siam mahmah hi. Tawsawn siam hi. Launa neilo in pau thei hi. Tutung bel, amah zong khuamial sungah naphelen mang hi. Sia Vung launa bel lauhuai ngel hiding hi.\nSabbath hong tun ciangin khual panin pawipi siimte kikhop kipan hi. Tua zanin Khuapiguah zu a, huihpi nasia mahmah hi. RC siapa inntung khuhna siikkaangte innsun tawh domkhia-in a galmual denna hi. Singtehnuai bang a, zuunkik theih hilo hi. Pawlpi upapa pen a gilzang muatin Tedim Zato kipuak a, hong ciah ciangin si se se hi. Khangno makaipa kivakna sakol tal hoih mahmah , nih pen natna kitheilo-in thakhatin simawk hi.Akhua-atui in mibiakna bang cih theilo nasim mawh uh, natuak uh hiam, acihsan zong om hi.\nTua zawh tukguah hongluan ciangin Thalmual khuasung mincim a, biakinn leh inn khempeuh buantang tawh kihawkkhia mang hi. A laizangah SDA biakinn khatguak hoilo-in ding veva se hi. ADRA huhna ngenin, innkhat Puanzapi khatciat kapia uh hi. " SDA te nabawlsiat uh, nalawp uh phata inteh maw? " kici bek uh hi. Zong mawhsak thamcing kasa veve hi.\nKapai masak lai-in Sia Pum Za Lian inn mah katung uh hi. Tun zong Sia Pum Za Lian kangaihsut ciangin ngai-in kakhitui luanglai hi. Nu Khawl Za Cing hong zindonate kamangngilh thei kei hi.\nKhangno te hong pai a, laihawmte la-in kamai-ah haaltum sese uh hi. " Hite a ciah ciangin luikan sak kei nung" ci-in kiciam uh hi. Tua bang a hangsan tangval thum pen Tung Zang ah bawlungsui-in vapai uh hi. Ngal kitan, Siakmit kitam, khepi kitan tawh kipua-in hong tungkik uh hi. Kaciah ciang un, hongbuaisak teng lupmun ngakin, ko Thalmual khutvaanin mual kakhum uh hi. Tua hun pekin Pasian in SDA thupuak simmawh ding ahihlohlam hong tellah mahmah hi. Ahoih penpen Pasian thuhilhna ih thuakma-in kikhel thei leeng uthuai pen hi.\nPhultuan kici Anlun khua ah dialsan khimte hong diang.\nMualpi kaman khit uh a sawtlo-in a kigamlalo Anlun khua ah Crusade kaneikik uh hi. Tua lai-ah a kithuahngei tengmah kapai uh hi. Khuaneu khat ahihmah bangin khuazangin hong kihawk uh hi. Nisim thungai tam mahmah hi. Nilai kikhop, sani kikhop, nitakhun zatna peuhmah kuamah a biakinn pailo ahihmanin makaite heh mahmah uh hi. Tangvalno teng kaikhawmin thuhilh uh hi. Dialsan khimsa-in hong pai uh hi. Mipi kikal ah hong kizep uh hi.\nThugen nuam mahmah laitak leh thungaite lunglut mahmah laitakin pasal khat hong kitom hi. Innteekpa kiangah, " Bang hangin na inn ah mi kaikhawm na hiam? hawlkhia in," ci-in tawng hi. Tua laitakin dialsan khim khempeuh dingin mipite notkhia se uh hi. Mipite taanglo-in om hithiat uh a, heh semsem uh hi.\nInnteekpa heh a, " Kei inn hilo hiam,kei thu hilo hiam, kei inn leh kua dang kisai hiam? A ngaap na om uleh kamai ah hong ding un,," ci-in zothau khat khinpi tungpan dokkhia in kek a, a ngiim leh laulua kisa-in delgega-in tai uh hi. Laulua kisa-in innkavang aa awngholh tawh huanggawl phultan zangzang a tai tawh kidim hi.\nTua lai-ah galkaplui Pa Lang Mang leh a zi Dim Theih Niang tui kiphuum hi.\nTuikhal khua Effort.\nKhampat circle katunzawh mipi kaihkhopna masapen Tuikhal ahi hi. Kei maidiak ah Sia Zen Do Lian napai khin hi. Nitaksimin tangval gilo khat in nawngkaisak den hi. Ama genbangbang naciingkik se hi. Lawhcing zolo-in ciahkik hi.\nKei katun ciangin, kalungsim sitheilo banah eikam tawh thugenna munkhat neinuam lua kahih ciangin kadawp kik hi. Elder Thang Lian Kham kadot leh , "Thei mawk khang ei sia, khatvei diakin sia Ngeekta guaksuak hiven, tangval ten thugen theilo-in khah hiau veh e,bangbang ahi zongin dawp limlim ni e maw," hong ci guaiguai hi. Khuasung inn-awng kazon u ciangin, tuapa inn tektek na awng citciat hi. Kha khat sung zat dingin ka thukim uh hi.\nPawlpi upa ki-apzo teng tawh puanlom zialin kagiahden pah uh hi. Nasiatakin thungenin nitaksim kataangko uh hi. Thungai hongpai mipi tam mahmah hi. RC pawlpi lampan hong nawngkaisak nuam om, ci-in kaza uh hi. Nidang aa hong nawngkaisak penpa tu-in mipi cingin manlah mahmah hi. Pasian minphatin kanuam mahmah uh hi. Kaman ciang un, mi-11 tui kiphuum hi. Mualkawi pan a hong peem Pawlpimi omsa tengtawh Church Organization kibawl a, pawlpi kiphut hi.\nSawbuazishin pen A leh B in kikhen hi. " A " pen a tengmasa Pawi-hualngo hi a, Luseikam tawh hunzang uh hi. " B " pen Tedim mite khuasaatna ahi hi. Lusei vengah pawlpi a om sawt ta hi, ahi hangin khangkhia lo hi.\n" B " veenglam ah Sia Mal Sawma, Sia Biaklianna tawh khakhatsung taangkona kabawl uh hi. Mawtawlam gei inn-awng khatsung hi a, lamdung dimin thungai tatsat lo hi. Pawlpi tuamtuam panin khangno lasa-siam hong pai a, nasepna picing mahmah hi.\nNitak khatvei suang tawh hong kisim hi. Suangcip khuttumcia hong leng a, kei leh Sia Malsawm kikal a khuam puakngau-in hong kha hi. Thudon lo-in thugen kazom suak hi. Lamdungah tangval honkhat tungdian uh hi. A zing ciangin zingtungin kavak uleh, zan nitak a hong dengte inn teng nahi citciat hi.\nLaisiangtho kasim khit uh ciangin thungenin ka nusia uh hi. Nitak ciangin la hongsa un, ci-in huhna kangen uh hi. Khuasung khangno Guitar siam leh lasa siam teng nahi hi. Tua ni aa kipan nitaksim la hongsa uh hi. Mipite lawp mahmah a khuasungbup kilok ziahziah hi. Baptist biakinn Signboard laihziau ni , ci-in kun uh hi. Platform panin ki-aapna kasam uh hi. Tua khangno khempeuh kisiitlo-in hong ding hi. Mi-28 tui kiphuum a, SS member 80 kiim hong pha hi. Church organization bawlin pawlpi kiphut hi.\nLamdung aa neektheih zuak nupite in nahtang, lengthei, aktui, tuu hong puak uh a, katai mahmah uh hi. Kawlpi pan aa hong pai mawtawpi khat Maandaat mai-ah hong khawl hi. Mikhat hong tuakkhia a, Ks75lai dalnih hong pia hi. Milim biate nangawn zangin Pasian in a naseemte hong vaak hilo hiam, bang lung himawh kul se ding hiam, ci-in lungmuanna lianpi kangah hi.\nNangkateik khua ah.\nNangkateik pen Khampat phak madeuh ah om hi. Zo sanggamte khuasaatna ahi hi. Nidangin Sia Khai Meng in cottage meeting bawlngei hihtuak hi. Sia Kham Khen Pau tawh, Heleni tawh keitawh nitak 30 hunzangin taangkona kinei hi. Sia Khen pen limsuai siam mahmah hi. Thugen lo-in a limsuaih etbekin zong adeihna tampi kithei hi. Heleni pen nungak neu kiukeu khat a aw ngaih lasiam mahmah ahi hi.\nInntual ah sabuai phahin mawtaw lampi dungteng mipi khawlna dingin kazang uh hi. Khuazangbup-in hong kihawk den hi.\n666 kagen uh ciangin RC khangno thum khawng singkhuah tawi-in hong diang uh hi. Lamdung zui-in mihon lakah hong kitom hi. Kikho kho aa kikho zolo hi. Hausapa hong pai a, <" no zong amau gen bangin gen vevua, tua hikei zaw, ci vevua, " ci-in amatawi singkhuah sutin vaatgawp hi. Pasian in hong bawlsia nuamte tawi hiammah zangin lehvaat thei mawk hi.Tua laitak ah mi-11 tui kiphuum hi. Sangam Pawlpi thahaatnamun ahi hi.\nMun khat leh munkhat Pasian hong ompihdan kibanglo hi. Ih biak Topa muanlah huai lo hi. Khangnote aw, Lungdamnathu tawh naton laiteng, launa ding omlo hi. An hong pia ding, Topan seh khin hi. Nang hongdal ding mi koih kholhsa ahi hi. Lau kei un.


url: =Nang hanciamna na sakha hiam? :: ZOMI DAILY\nposted on 18 November 2014 at 2:02 pm Lomkholna: Article, SiamKhaute\nNang hanciamna na sakha hiam\nTulai nuntakzia ih ettak ciangin A kamsia or atuahsia mi khat, A Daupai mi khat or thupha sang mi khat pen ahang om or ahang khat kingawh ham tang hi. Tuahsia mi khat pen, aw A pate or pute tuadan mi ahi a aive leh, ci-in thu tuamtuam kigen thei a, tuadan mah in A Hampha, ADaupai mikhat pen aw Api le pu, A nule Pate Tua cimi hi, mihoih Pasian um ci-in a tuamtuam kingawh ciat hi.\nTua mah bangin Tuni in Na nuntakna na lungngai ngei hiam? Hih zah a, Na hamphatna, Thupha na sanna, Napilnate Kua thupha hiam cih na lungngai ngei hiam? Tuni in Na lam loh, Na zon loh Hamphatna leh Pilna Na santé Nang i hanciamna hi, nang I zonzawhna hang hi na ci hiam?\nTuni in Gamdang natunna, tuni in Pilna na neihna, Tuni in Nalawh cinna, Na daupainate Nalung ngaih ciangin Nang hanciamna leh nang\nzawn zawh hang na sa kha hiam? Hi lo hi Tuni in Na nu leh Pa, Pi leh Pu te lungngai kikin Tua te in Pasian ading na asepna, Pasian ading, apiak khiatna uh leh Khaici hoih a na tuh manun Nang hi ciang tung na hih lam Na phawk kha ngei hiam? Nang ih hanciamna tawh hih ciang tung mundang tung khawng na kisa khakha lai hiam?\nNa phawk ding ah: Na nu leh pa, ahih kei leh Na pi leh pute Thungetna leh Khaici tuh hangin tuni in Nang Thupha sang na hih lam mang ngilh kei in. Pasian in Thupha hong piakna ahang kan le cin nang hoih zawh hang leh nang thunget zawhman, zonzawh hang hi lo kha ding a, Pi leh pu Nuleh pate sepna gah ah at na hih lam kiphawk in.\nTua mah bangin tuni in, Na tu leh tate in Thupha asan theihna dingin, Na nuntak sungin Khaici na tuh ding kisam mahmah hi. Kha thu, taksa thu ah thupha nasan theihna ding leh na tu leh tate khang ah nuam asak theihna dingin Tuni akipanin thungenin Pasian adingin Na hihtheih na munmun ah nasem in, Upna khaici akipan sum leh pai tawh Khaici na tuh ding pen kitang sam mahmah hi. LSt sung ah ih et tak ciangin Abraham leh adang2te in khaici hoih atuh manin, Joshua leh Caleb in upna kician Pasian tung anieh mamin, Pasian in tu tan dongin Isrealte kha thu, taksa thu ah thupha nasang sak hi.siamkhaute\nTu mahmahin kipan in Na hoihsep dingpen ziakai cih om ngei lo hi. Na mit leh na khut tawh thupha mu in na sang man kei zongin na ta le tute Thupha ding tu a kipan in Khaici tuh kipan in. Topa in na hihna, sepna, khaici tuh bangbang amawkna suaksak lo hi cih phawk in. Topa mah lian sakin Ihtate leh tute in thupha asan theihna dingin Pasian adingin semkhia Piakhia leng Topan mawkna sak lo in na tunata khang dong a kong thukding hi na ci hi.\nAsim kha mimal khat ciat Topa thupha ih san theihna dingin tua kipan in, Na hoih sepding cimtak kei ni. Topa thupha sang akhang2 in hong suak sak ciatta hen, Amen.\nBy Siam Khaute,\nPrevious: Na kizatna gam zaisak semsem in ~ Hau Za Cin\nNext: Vondeih Kep Ding – 1 (Pau Khan Kap)


url: =IS te’n Egypt panin Isreal Rocket 3 tawh kap ~ TK Lian :: ZOMI DAILY\nposted on 11 February 2017 at 12:42 am Lomkholna: News, Thangkhanlian, World\nFeb. 10, 2017: Egypt gam-a om Sinai Peninsula (leitang/gam tuipi in a um kualh) panin zan in Israel gam-a khualzinmite hawh nopna mun (resort) Eilat khua rocket thum tawh kikap hi. IS ten ko kap hi hi ci-in pulak uh hi.\nIsrael galkap ten a si leh a liam kuamah om lo a, thosi thovai zong si beek lo in, Iron Dome air in tua rocket hong kikapte na ma theih khol in na buaisak/lengkawisak (intercept) hi ci uh hi. Tua khit naikal sawt lo khit nungin Sinai ah Palestine mi nih kithat hi. Hih sihna tuakte pen Israel galkap ten vanleng tawh a kaplup uh hi ci-in Gaza a uk Islamist Hamas movement ten a cih hangun Israel in Sinai kikap lo hi ci-in nial hi.\nEgypt pen Arab gamte lak-a Israel tawh kilemna suaikai gam nih bekte lak-a khat ahi hi. IS ten Sinai Peninsula pansan in Egypt galkapte suam mun mahmah uh a, tampi that ta uh a, ahih hangin Israel suam sawm mengmeng lo uh hi. Source: Associated Free Press\nRussia te’n Syria ah Turkey galkapte thum kaplum\nFeb. 10, 2017: Russiate vanleng in Syria ah kamsiatna tawh (accidentally) Turkey galkapte thum kaplum in, 11 kapliam kha uh hi ci-in Turkey galkap ten pulak uh hi.\nRussian President Putin in Turkey President Erdogan hih thu hangin phone tawh hopih pah a, a dahpihna thu gen hi.\nRussia ten Turkey galkapte a kaplupna uh pen Syria gam-a Turkey galkap ten ISte’ khut sung panin a lak sawmna uh al-Bab khua hi a, IS ten Turkey galkap nga a thahte uh dahpihna a nei lai takun a kap khak uh ahi hi.\nTurkey in hih thupiang hangin Turkey leh Russia kipawl in thukanna kinei hi ci hi. Turkey in November 2015 in Russiate vanleng Su-24 a kap khiatsak khit nung uh a kitanauna uh nakpi takin sia a, kitanauna bawl phat ding a hanciam laitak uh ahi hi. Source: Associated Press and Fox News/ Thang Khan Lian\nPrevious: India in Nuclear khuapi bawlhi ci’n Pakistan in ngawh ~ TK Lian\nNext: Mainawt ni: Koi munah om nahiam? ~ T. Sawm Lian


url: =Zomite Khuamuh Ciilna ~ Rev. Gin Khan Nang :: ZOMI DAILY\nposted on 17 June 2016 at 6:10 pm Lomkholna: Article, Ginkhannang\nThu patna: Zogam pen Mikang kumpi in 1895 kum a kipanin hong uk uh hi. Kum 1914-1919 sung England leh Germany gam kido uh a, galpi khatna (First World War) kici hi. 1916 kumin London khuapi-ah gal vaihawm pawl (War Committee) thukimna bangin Kuli (Labor Corps) lak ding thukim uh hi. Tua pen gal sung a Kuli nasem ding ci lehang kitel pen ding hi. Tua hun lai-in Mikang kumpite in gam tampi uk (colonized) uh a, Mikang Kumpi gamah ni tum ngei lo hi kici liang hi.\nEgypt, Fiji, India, Malta, Mauritius, Seychelles, British West Indies, South Africa leh China gamte panin Kuli ding la uh hi. Egypt panin 100,000, India panin 21,000, South Africa panin 20,000 kila hi. China panin mi 50,000 la uh a, tua lakah 2000 bang si hi kici hi. Kawlgam pen India tawh kigawm hi a, Hindu, Shynteng, Khasi, Lusei, Meitei, Bihar, Orissa, Pathan, Bengali, Kumoan, leh Zomi zong la uh hi. Mikang kumpi in Zogam Ukpite tungah mi pia dingin a nget bangin Ukpite in nial ngam loin piak dingin thukim hi.\nZogam panin Capt. Fowler makaihna tawh kum 1917 May 27 ni-in Gunkhawm paisuk uh a, tua panin meileeng tawh Zangkung tung uh hi. India panin khamtung mite zong Syhlet (Chittagong) zui-in Akyap tawnin Zangkung pai-in Zogam pana pai khamtung mite tawh kisutuah uh hi. Zangkung panin Teembawpi tawh dingkhia-in Kolkata, Mumbai, Eden, Suez Canal tawnin France (Piantit) gam Marseilles khua kum 1917 August 15 ni-in tung uh hi. Amau pen France leh Belgium gamgi-a om dingin kiseh a, kidona phual panin tai 25 bekin gamla hi. Nisimin galkidona thau kap leh thaupi kap san ziahziah mu den uh hi.\nA nasep ding uh pen galsunga a liamte tawm ding, galvan suah leh kaihkhop cihte ahi hi. India Company 61 leh 62 ci-in ciamteh uh hi. Laisiam lo uh ahih manin a min uh leh a omna gam uh savun khat tungah gelhin a ban uhah bulhsak uh hi. A min uh a kisap ciangin a thei lo zong om a, a omna gam uh leh khua zong a gen thei lo om hi kici hi. Pu Song Theu leh Pu Thawng Za Kai cihte in kamphen uh hi. Zomite in misan, mivom, mikangte tawh na sem khawm uh hi. Marseilles panin Meaulte-ah kisuan uh a, tua panin Fricourt Salvage, tua panin Abancourt leh Rouen tung uh hi. Rouen panin Marseilles ah kilehkikin Taranto panin inn lamah ciahkik uh hi.\nNasepna-ah kuh kalin, thahatin, thuman uh ahih manin Mikang kumpi King George V in London khuapi en dingin sam a, Capt. Fowler makaihna tawh Mang Pum, Thawng Za Kai, Song Theu, Kam Za Mang, Vung Za Kham, Thuam Pau, Vial Zen, Hau Za Nang, Hang Khaw Cin, leh Cin Kamte pai uh hi. Mikang pau a thei teng hi kha ding hi. Kum 1918 March 27 ni-in London khuapi sunga Kumpipa inn Buckingham Palace kici tung uh a, innpi sung teng etpihin, datsian (cinema) ensakin, uliante an nekhopna-ah kihelsak uh hi.\nKumpi inn cing santali (duty) te pen khauh lua uh a, mit zong phia lo liang uh ahih manin milim kisa-in, milim lah mihing kisa hi ci uh hi. Zomi khat in zong santali (duty) ding khat a lim sa-in a khoih leh mihing ahih lam phawk pan hi kici hi. Kumpipa in “Haksatna khat peuh na tuak uh leh hong ko un, ahi thei bangin kong huh ding uh hi” ci-in Zomite tungah kamciam pia hi kici hi. Mikang galkap suak nuamte suak thei ci uh a, pawl khat in min pia-in tentan (training) zong nei uh hi. Ahi zongin inn lamah gal om cih a zak uh ciangin kuamah omsuak ngam loin hong ciahkhin leuleu uh hi.\n1. France gam paite hong ciah uh ciangin sum nei uh ahih manin a pai lote sangin nuntak nuam sa zaw uh hi. Leitung khua muhna bek hi loin sum thalawh ciilna zong ahi hi.\n2. Galpi khit ciangin nakpi takin Zogamah Khristiante khang hi. 1918 kumin Khristian 500 bek om a, Kum 1924 ciangin 4,046 pha ta uh hi. Khristian a tam zaw pen Tedim mite sung pan hi a, France gam paite hang hi kici hi.\n3. Zomite gal hang sa uh ahih manin Mikang kumpi in Zomite adingin galkap phuan uh a, “First Chin Battalion” kici 1921 kumin Kawlgamah kiphuan hi. Battalion thum dong kiphuan a, First, Second, Third Chin Rifles kici hi. Kawlgamah galkap kumpi a khan ciangin kiphiat kik hi\n4. France gam paite tung panin puansilh zia kithei ta hi. A puansilh uh pen Police puan tawh kibang khakhi puan, bombi sing, puan-ak bantawng, zian lukhu, puan khedap mawza leh ngalvial nei uh a, thupi kisa mahmah hi. Galpi khatna ma-in puan kisilh mel loin, pasalte in dialkaih tawh zum selin, numeite in puan them letmat li ding tawh a nuai lam sel a, a tung lam pen kai lihliah sak lel uh hi. Galpi khatna khit ciangin puansilh a kisap zia kithei ta hi.\n1) France gam pai ding pen aana tawh kila hi a, ut lopipi mahin a pai uh ahi hi. A pai nuam lo Khalkha mite leh kumpite kidona-ah Khalkha mi 40 bang si-in khua 18 kihalsak hi. Hih pen “Anglo-Chin War” (1917) kici hi. Hih kidona hangin France gama Kuli nasem a om Zomite hong ciahkik uh hi.\n2) India lamah zong Manipur a om Kukite in France gam pai nuam loin nial uh a, kumpite lang pan uh ahih manin Mikang kumpi in galkap 100 sawlin simsak hi. Kukite in zong na do uh a, kum nih sung bang kido uh hi. Khua 86 kihalsakin, mi tampi kithat uh hi. Hih kidona pen “Anglo-Kuki War” (1917-1919) kici hi.\n3) Mikang kumpite in Zomi Kulite tungah a kamciam uh ahi Dolsing inn leh Zang lo pia lo hi. Capt. Fowler in a genna-ah Zomite in gal kidona a tawp dong sem zo loin gal a venh ma-in ciah uh ahih manin a kipia lo hi ci hi.\nThukhupna: Khatvei Lusei nupi khat Kolkata pai hi. Vanleng tual pan a tuah khiat ciangin Kalate na tam mahmah hi. Pau dang thei lo ahih manin Lusei pau tawh hopih a, kua mah in thei lo hi. Nupi nu in zong “Mizo trawng pawh hre lo in va aa tak e” ci hi kici hi. Tua mah bangin Zomite in leitungah mi dang om ding cih zong a theih ma uh a France gam pai cih pen lamdang a sak ding mah uh hi. Niikten puansilh zong a silh nai lo minamte France gam pai cih mawk pen lamdang thu khat hi mawk hi.\nNidangin sum kizang loin, van kilei ciangin van mah tawh kikhek cih danin kilei hi. Gan a lei nop uh ciangin buh seu tua zah, cih danin kilei uh hi. France gam paite hong ciah uh ciangin sum zatzia kithei ta hi. Puansialh zia a thei nai lote in puansilh ding ahih zia kiphawk ta hi. Nagate bang pen puan zong silh loin dialkaih bek mah tawh pai uh hi. Ahi zongin thatang hat uh ahih manin Mikang kumpite in pakta mahmah uh hi. Hih pen Zomite khuamuh ciilna hi a, “Uino mit keuh” a kicih mah bangin Zomite’ khuamuh ciilna ahi hi.\n“The First Zomi Exposure to the World” cih pen Zokam tawh tei ding hong ngen pawl om ahih manin hih bangin Zo version dingin “Zomite’ Khua Muh Ciilna” ci-in a kicing zaw deuhin kong gelh hi. English version pen academic version suak ahih manin tei ding baih lo hi. Zo version pen mi nautang sim nop ding danin kong gelh hi.”\nPrevious: Zomite Minam Nasepna Taangthu ~ J. Thang Lian Pau\nNext: Korea Gam le Mi te: Zomi khat ii muhna pan (1) ~ Cope Suan Pau\nChina Zoo sung sahang te omna munah lano khat ahingtang in ki khiatsuk


url: =LUNGSIM HONG SUKHA GENTEHNA TOMNO TE ~ MUC\nLUNGSIM HONG SUKHA GENTEHNA TOMNO TE\nAdmin 7:27:00 PM Articles, Religion Articles\nKEEL (goat), SAKOL (horse) LEH LOKHO MIPA (farmer)\nNidang lai-in, lokho mipa khat aom hi. Amah in keel (goat) khat leh sakol (horse) khat anei hi. Nikhat a sakol hong cina in, ganhing siavuan khat asam hi. Ganhing siavuan pa in zong velpah in,“Aw hoi, na sakol in natna lungno khat anei ve leh!, zatui tawh ni thum sung bawl ding hanga, a nithum ni-in kong pai kik ciangin, hong hoihtuam tuan kei leh, apiang ngiat nawnlo, adam thei nawnlo ding hita ding aa, ihmut zaa ihpia ding hi,” ci’n ganhing siavuan pa in lokho mipa tungah agen hi.\nGanhing siavuan pa’ thugen teng akeel (goat) in ana ngai gige hi. A tua ni pan kipan pah in acina ahi, sakol pen zatui tawh bawl akipan pah uh a, anusia uh hi. Tua leh akiho na uh aza, akeel in zong sakol kiangah naih phei in, “Hi, Zawl! Ki thahat sak in, zawl! Dingto in! Na tuaci om leh pu in hong tawlnga sak suak ding (ihmut za tawh hong ihmu sak suak suak ding – that ding) hi!” aci hi.\nA ninih ni ciangin, zatui tawh bawl leu leu in anusia uh hi. Keel in zong, Hi, Zawl! Thoto in, ding in, aih kei leh si nuam zaw na hi hiam? Thoto dih in, kong huh ding hi, pai dih in, khat, nih, thum, ‘ding’ ” ci’n azawlpa sakol thapia in, azol zol hi.\nA nithum ni hong cingta in, a sakol, zatui tawh bawl dingin ahong pai leu leu uh hi.\nTua leh ganhing siavuan pa in, kamsiat na tawh na sakol pen adam thei ding namte hinawn lo hi, hi ci bangin ih bawl bawl hangin kilamdang tuanlo bek hilo in, anatna pen lauhuai sem zaw lai hi, zingciang mah mah in, amah pen ih hepkhiatloh/ koihkhiat loh phamawh ding hi, Ganhing dangte alawh khak ding alau huai hi,” ci’n lokho pa tungah agen hi.\nAnusiat khit tak uh ciangin, akeel in zong, Khai lawm, zawl! Kong gen hong ngai ven aw! Tua ci omsuak takpi ding na hi hiam? Thoto in, ding in, thahat in, tho dih tho dih ve, ding dih, ding …ding. Heii..dam dam dam in, eih hihzo dek dek ta cieh! Khat –nih-thum…hoihlua..hoihlua..nasia lua…na thozo ta ve leh! Na dingzo ta ve leh! Aman lang zaw deuh deuh in, tai ouh! Tai ouh! Hilua..hilua! Oh..ahatpen pen na hive leh! “Tu’n nahih zo ta ve leh” ci’n azawl pa keel in athapiak na tawh sakol’ natna adamsak zo hi.\nHih bangin tha-khata, thupiang teng apianzawh khitdeuh in, lokho mipa asakol ihmut suak zaa pia ta dingin ganbuuk lam mannawh in hong pai in asakol alo lai ah atai zan zan a mu hi, “OH..na lamdang himawk lo amaw! Wow…ka sakol damta! Wow..nasia lua, hatlua, zan zan keei! Ka sakol cina tu’n hong dam thei ahihman in pawi khat khaam in, ka keel ka go ding hi,” ci’n a awng hi.\nPHATTUAM NA: Ih nuntak na sungah, ih nasep ih bawlna khat peuh peuh ah lawhcin na’ng, matut na’ng bangzah takin ih hanciam pih mah mah hangin mihingte mitmuh na ah, kua mah in hong thusim sak khollo, hong ciapteh sak (Recognition) khollo thei hi. Tua ih hanciam’ napen ahih leh ihneih siamna (skill) ahi hi. Lungkia kei in!\nMikhempeuh phial (Noah mipihte) in, mual tungaa kibawl sing (wood) TEMBAW haivai lua..mihai pa! Bangmah zong hi-ngap ke’n teh ci’n (eek athak san uh) athusim loh uh Tembaw in GANHING TE HONKHIA ZO hi.\nMikhempeuh phial in hoih hi, “nasia lua” khutsiamte (siamna neite) tampi kipawl aa akilam; akibawl kahpa siik (iron) TITANIC TEMBAW PI! ci’n aphat phat; apahtawi ziah ziah uh tembaw pi in MIHING’ NUNTAK NA NANGAWN HONKHIA ZOLO hi.\nSIAVUAN PA (doctor) leh PAPI PA\nSiavuan siam mah mah (doctor) pa khat Zato ah mikhei (surgery) ding apoimawh mah mah khat om ahih manin Zato pan phone tawh nawhsa (urgent) in akisam hi. Apuante kheek sam sam in, manlang takin Zato lamzuan in hong pai aa, kikheina khann sung lam aman nawh suak hi. Atua kikheina khann kong gei-kawm tungah, aki-ngam lukun aa om siavuan pa ana ngak lah khia mah mah cina naupang no ii pa amu hi.\nCina naupang no ii pa in siavuan pa amuh teh, “Tu tanvei…. tu’n hong lut diakduak na hi hiam? Ka tapa anuntak na alauhuai mahmah mun ah aom lam theilo na hi hiam? Na tavuan (responsibility) theilo na hiam? ci’n siavuan pa tungah a aw tol tawh atawng hi.\nSiavuan pa in nuihmai hiuhiau sa in dawng aa, “Zato ah na om kei kha mah ing ei, ka zakphet in, amanlang thei khia pen pen dingin ka hihtheih zah in kong tai veva hi ven, hehpih na tawh hong telsiam in! tu’n daitak in na tu (na om) khinkhian ding deih ing, tua hileh kasep ding pen lungnuam tak in ka sem thei ding hi” aci hi.\nTuaa leh cina naupang no’ ii pa in “ Bang eh, bang eh – tu ding eh (dai ding eh, omkhin khian ding eh)? Na tapa hih bangin kikheina khann sungah om leh nang na tukhinkhian, na daikhinkhian, na om khinkhian thei ding hiam? Na tapa neihsun khat si leh bang cih ding na hiam?” siavuan pa tungah nak heh mahmah sa in, aci hi.\nSiavuan pa in zong nuihmai hiuhiau sa in dawng kik aa, “Job Lai Siangtho’ genmah bangin, ‘Eite pen leivui pan aa piang ih hi aa, leivui mah ah ihciah kik (ih suakkik) ding hi. Topa’n thupha hong pia hen!’” ci’n adawng hi. Siavuan pa zong omthei nawnlo-in, “Pai inla na tapa’ aa ding thungen in, thuum in! Pasian’ hehpih na om bangin, ka siam tawp un, ka bawl ding uh hi” aci hi.\nCina naupang no ii pa ahih leh, siavuan pa dawngkik na te hangin amai agum hi.\nTua leh sivuan pa in, hunsawt simkhop khat sung kikhei na khann sungah cina naupangpa khei in kem in, abawl hi. Hunsawt simkhop khat khit mah ciang-in siavua pa lungdam takin hong pusuak khia aa, “Lungdam hang ei! Na tapa hoih hi; Kihon khia zo hi,” apa tungah aci hi. Papi pa in adawng kik ma-in, siavuan pa in “Na dotnop, natheihnop tuam tuam aom leh cina keem (nurse) pen na dong in!” cikawm in akinawh mah mah hi. Tua leh papi pa in zong, “A cih zizen aw ee, bang hang hihzah in kinawh na hiam, kinak phatsak (nak kihih sak) na cia, bangmah kidong theilo ka tapa bangci hiam cih na ngawn acih laitak in, cina keem (nurse) nu amu hi. Tua ciangin siavuan pa in anusia hi.\nTua leh cina kemnu akhitui te hong taak keuh keuh (taak dat dat) mawk hi. Cina kem (nurse) nu in, “Siavuan pa tapa in, zanni in lampi ah accident tuak in hong nusia hi, na tapa akhei thei ding amah bek siavuan om hi, amah ka sap (hopih)laitak un, atapa kivuina ah aom laitak ahi hi. Atapa kivuina zong man nai lopi mah in, nang’ ii na tapa’ nuntak ding ahonkhia dingin nawhsa tak in hong pai ahi hi. Tu’n aman na tapa’ dam’ na ding hong bawlsak thei ahi hi.\nPHATTUAM NA: Mawk pau pau lo ding! “Amau bang ci uh hiam” en ih theihpih kha kei hi.\n“Never Judge Anyone!” Think Before You Judge\nPUTEEK PA LEH ATAPA\nNew Jersey khua munkhat ah puteek Italian khat amah guak akhua sa (a om) hi. Mehlei khat bawl in, kumsim in mehthuuk (tomato) ahuang sungah aciing den hi. A lei khauh mah mah ahih manin, a mehthuuk ciing na ding lei tawh ding (lei kalh ding) haksa hong sa hi. Ahuh ding sun; atapa neihsun Vincent lah tua laitak in Thong (prison) sungah kiman in aom hi.\nTuaa leh apa in atapa Vincent lai akhaak hi:\nKong it Vincent, “Tukum ih mehthuuk (tomato) cii’ng na ding lei ka kal zo (ka sem zo) nawn kei aa, dah cihtak in ka dah hi. Teek mah mah ta kahih manin, lei ka to zo nawn kei hi. Abeisa hun te mah bangin lei hong tawh (kalh) sak thei le ci’n, anuam (ahoih) ding hi ven!” ci’n atapa lai akhaak hi. Hong it, Na Pa\nNitam kihal lo khitteh, atapa kiang pan laikhaak khat angah hi.\nKong it Papa,“Tua ih mehthuuk cii’ng na huang sungah lei na to (lei nakal) peuhmah kei in! Tua mun san lian tak ah misi kivui (kiphum sim) khat aom hi” ci’n apa lai akhaak hi. Hong it, Vincent\nTuaa leh azingciang zingsang nai 04:00 AM hun in FBI madawk te leh New Jersey Police (Palik) te Pata te’ mehthuuk cii’ng na huang sungah hong pai-in, leito (leikal) ziah ziah in, misi kiphuum (siluang) hong zong ziah ziah uh hi. Ahuang pi sungteng azong uh hang, misi luang (misi kivui) amu khia peuhmah kei uh hi. Puteek pa tungah thuum uh in, anusia uh hi.\nTuaa ni mah in, atapa kiangpan laikhak khat angah leu leu hi.\nKong it Papa,“Thong sung pan kong hihsak theih tua ahi hi. Tu in mehthuuk cii’ng na kipan ta in” atapa in aci hi. Hong it mah mah ing Pa! Hong it, Vincent.\n“Bright Ideas Made Brilliant”\nA TOPA (MASTER) LEH ZAWNG (MONKEY)\nKhatvei lai-in ah, zi-le-ta neilo papi khat in zawng (monkey) a inn ah akhawi hi. Kum tampi kikhawl uh aa, innkuan bangin hong khuasa (live) thei uh hi. Nikhat tua papi pa in, ka zawng in: “Kei’ tungah bangzah ciang cihtakna (faithfulness) hong nei hiam” cih thei nuam ahih manin, khualzin ding dan bangin a zawng kiangah agen hi.\nTuaa leh Papi pa in, “A zawng kiangah, tu-in na PU keimah khual ka vazin ding a, ka hong ziakaii ding hi, tua ahih manin, na neek ding singgah tuam tuam leh na dawn ding tui tuam tuam akicing in, sabuai tung leh singkuang sungah ka hong koihsak hi, ahi zongin hih Khiinn-tung a ka umm (ka koih) nahtang te na ne kha kei in, (khiinntung tunga nahtang losiah na duh bang bang na ne thei ding hi)” ci’n avai khak hi.\nA zawngin zong alukuun in, “Aw leh! PU, nang cih bang bang hi ta hen”, a ci hi. A sawtlo in apu pen khualzin khia dingin avan tawh apaikhia hi. Apu’ paikhiat zawh ciangin, a zawng zong neek dingaa, kikoih sak te aban ban in ane hi. Apu in neek ding aa agen te’ lakah nahtang ana om kei citciat se hi.\nTuaa leh zawng in thu hong ngaihsun aa, “nahtang na ne kei in, bek hong ci”\n1. “Ka pu in khinn-tung na en kei in, hong ci kei” ci’n aen to hi.\n2. “Ka pu in khinn-tungah na kah kei in hong ci kei,” ci’n akah to hi.\n3. “Ka pu in nahtang na lawng kei in hong ci kei,” ci’n alawng hi.\n4. “Ka pu in nahtang na kheh kei in hong ci kei,” ci’n akheh hi.\n5. “Ka pu in nahtang na pet (na haai) kei in hong ci kei,” ci’n ahaai hi.\n6. “Ka pu in nahtang na valh kei in hong ci kei,” ci’n avalh hi.\nA paulap ding thei nawnlo-in, abeitak teh, “OH! Ka pu’n na ne ken hong cih nahtang te ka gilsung ah omkhin mawk veh ee” ci’n amah leh amah akiphawk hi.\nZawngte pen agil uh avah mah mah khit hangin nahtang va pia leng, hong niallo uh hi. Hong saang uh hi.\nEi mihing te zong, Pasian in, “Na ne kei in, etc.. hong khaam nate (Temperance- lungsim, pumpi anin sak) a tuam tuam” ih hihnop man-in paulap nam tampi ih bawl (ih nei) thei zel se hi.\nPHATTUAM NA: Ih (lungsim, taksa) gong (gawl) ii duhna ih tan zawh loh na hangin, Eden huan ih taan hi. Ih (lungsim, taksa) gong (gawl) ii duhna ih tan zawh ciangin, Eden huan ih ngah kik ding hi.\nMIHAUPA LEH A TAPA\nA kihau sak khia mah mah Mihau mah mah khat in atapa neihsun, mizawng te’ nuntak, khuasak zia atapa lak nuam (musak, theisak nuam) ahih manin mizawng te’ teenna khuata khat ah apai’ pih hi. Sun khat leh zan khat hun ava zangh uh hi.\nA gamveel na uh pan aciah khit uh tak ciangin, Mihau pa in atapa tungah, “Ka ta, mizawng te na bang ci muh aa leh” ci’n adong hi.\nTua leh atapa in zong,\n1. Amau ui li (4 dogs) nei, en khat bek nei”\n2. Amau kisil, kibual na azai mah mah, asau mah mah nei, en aneu khat bek nei”\n3. En ih huang tengah meivaak (lamps) zangh, amau aksi te (stars) tampi zangh\n4..Amau gam lianpi nei, en neu cik bek nei\n5. Amau aciing uh ne, en ih neek ding lei\n6. Amau lawm leh gual tampi nei, en lawm(Computer games) nei\n7. Amau lungnuam hithiat, en sum bek nei\nAtapa dawng na teng a kihau sak mah mah Mihau pa in azak tak ciangin, pau theih paklo aa, atapa in, “Pa aw hih bang nong lak lungdam mah mah ing, ei bangzah tak in zawng (poor) ih hiam?” aci hi.\nTopa aw, lungdam lua ing ei!\nKHUAMULO (A MITAW) NUMEI NU LEH ALAWMNGAIH PA\n“Nang kuan hong nusia ngeilo hiam?”\nMit taw (khua mulo, blind girl) khat aom hi, tua nu amah leh amah ki mudah gawp liang hi, bang hang hiam cih leh “Kei ka mit in khua mulo” a ci ci hi. A lawmngaih pa lo buang midang khempeuh mudah khin hi. Bang hang hiam cih leh alawm ngaihpa’n a gei ah numei nu ompih den hi. Khat vei alawm ngaih pa kiangah, “Mit khua mu thei bang hizen leng, nang kong teenpih ding hi” a ci hi.\nNikhat, mi pawlkhat in tua khuamu lo numei nu’ kibawl na dingin sum apia khia uh hi. Tua numei nu amit kibawl in, amit tuam na puan (bandages) kilaak khiat sak aa, amit in alawm ngaihpa aa kipan, na khempeuh amu thei hong hita hi. Tua ciangin, a lawmngaih pa in, “Tu’n mit khua mu thei ta cileng, nong teenpih ta ding hiam?” ci’n adong hi. Numei’ nun zong a lawmngaih pa hong et leh a mit in khua mulo a na hi hi.\nA lawmngaih pa pen ama’ upmawh dan (lam-et) na tawh na kibang lo mawk hi. Ngaihsut tawh thuah in, a lawm ngaih pa en en en en aa, a tawpna ah ka nun tak sung teng a amit khua mulo lawmngaihpa tawh kiteen ding hong nial ta hi. Tua leh mit khua mulo, a lawmngaih pa in khitui luangsa in a nusia hi. Ni tawmvei khit tak ciangin, tua numei nu’ tungah lai akhak hi, “Lawm aw, na mit te hoihtak kem cingin maw! Tua na khua muh theihna mit tang te pen kei ma aa ahi hi. (for before they were yours, they were mine) Tu’n nang’ mit tang ke’n ka kem hi” ci’n lai a nusiat hi.\nPHATTUAMNA: Tua bang hun ciangin phawk det ding thu in, “Nang kuan hong nusia ngeilo hiam?” cih mangngilh hetloh ding athupi bel ahi hi. A hong nusia ngeilo pen, atel kim ciat dingin hong lamen ing. Topa'n hong ompih den ta hen! Amen.\nLaikung, PAU L. DAL


url: =Ka khe na lua ~ Lian Tuang :: ZOMI DAILY\nposted on 20 July 2017 at 7:11 am Lomkholna: Liantuang, News\nNatna cih limlim pen a baih a om loh hangin ha nat pen a na phadeuh a hamsa deuh dingin ka ngaihsut ahi hi. Ha a lim nat mahmah ciangin I kamkat laitak a huih vot tawm tawh a kisukkhak bek nangawn thuk hak ngaungau zen hi.\n2016 khuakhal hun sungin ka veilam khepom ong lim nat mahmah hi. Zoto ka kilak leh guhbom ( Gout ) natna a kipan nuam hi ong ci a, ka lungsim ah bel a kipan nuam zong hi zah a na cileng nei taktak leng nak thuak hak ngel ve, ci in kei le kei ka kiho hi. Ha nat sangin zong na zaw ka sa mai hi. Nipi kal khat khit khawng ciangin ka dam kik pah bilbel hi.\n2017 June kha ciangin khat vei ong suakkik leuleu hi. Tua hun sung mah in vai khat tawh Ygn pai ding thu khat ong om a, ahi thei bangin ka pai liamliam hi. Vanleng zum pan vanleng sung ciang nangawn sawtveipi ka pai hi. Bia liangliang in ka pai kuamkuam hi. Kal khat suan ding bekbek pen nginngim in kal kasuan a, na lua mahmah ahih manin ka khua-ul nel suak zihziah zo hi.\nKa kikholhpih ka naute khat pen a neulai in zatui kisun khial in a khe langkhat deih bangin zang theilo ahi hi. Ka nih un khe bai ka hi uh hi. Khuasungah Vakna ciahna ka neih uh ciangin a mah ka pha zo mahmah kei hi. Amah pen pau kawm khuadak kawm in ka mai ah pai hiathiat ahih manin hampha ka sa mahmah hi.\nLam pai kawmin bangmah na sa het loin apai lengleng pen ka eng mahmah hi. Ama kiangah “ Lawm aw nang na khe a bai hangin natna satna bangmah thuakkha selo na hih manin hampha ong sa ing. Kei maw ka khe na lua mahmah ahih manin kalkhat suan ding nangawn a kihta ngaungau hi veng” cih lungsim takpi tawh ka gen hi. Amah zong nuihza mahmah bilbel hi.\nKhuadak khawm, pau kawm bangmah phawk se loin lampai hiathiat theih pen a nuam mahmah ahih lam ka phawk sansan hi.\nPrevious: Bali Airport sungah Australia gammi khat amahleh amah ki thahlupsawm\nNext: Kuala Lumpur khuasung panin gamdangmi akigawm in 373 kiman, Boss 5 zong kiman


url: =Global Buanli Family: Sangsia Cial Nading Sumkhakna Zakksakna\nSangsia Cial Nading Sumkhakna Zakksakna\nDear Khuapih teng......,\nna OK tek uh hiam? a OK tekding in ong lam en ing. Zan ni 08.26.2011 Friday in ih khua Hausa te hopihnuam in ka Phone leh Thalmual tawh ih kal Mawtaw lam Tawhna a cialna-uh antangte Thalmual le Dampi te' thaman a puakding aa a paisawm ka U Cing te' innmai-ah a na pailian Pu Nang Go Pau na om a hihman a mahtawh ka na holim theipah hi. Amah pen Sang Board lam le hih Mawtaw lampi ziiknalam ahzong a makailam a hihi.\nKum 2011-12 aading Sangsia cialnading Buanli Innkuan USA in ih hihzawhzah tektawh ma ih pankhopna pan ih ngah sum vekpi US $ 1772 = Ks. 1364440 hi'n July.06.2011 WED Ni aa ih khak sum pen Tg. Mun Mangsen aa ki pan khuapih a kua mapeuh in a ki zeek/zatna theinuamding ih hihman Pu Pau ong genbang k'ong zasakding hi.\nA masa in ih Khua Sang ah Tan lang pan Ta sagih ciang om aa tua pen Mulawn ki ci-in Kumpi Sang a hihi.Kumpi lam pan Sia 3 ki ngah aa Tan lang pan Tan li aading Sia 2 le Tan nga pan Tan sagih aading Sia 1 a hihi.Sang naupang 120 val hi aa Sia 3 in ukzo loding muhsa a hihman ih khua Nu le Pa hanciamna le Buanli Innkuan USA hanciamna tawh Sia 5 ki cialbeh a hihi.\nSang sia ki cialteng nung in Dr. Kimpi ong zasakzo hi.,Ngalbual khua pan aa ih cialpa Sia Za Than Lal pen Kha 1 tul 40 tatawh ki cial aa Sia 4 teng pen Nu le Pa hanciamna tawh Kum 1 An bung 80 tatawh a ki cialding a hihi.Kumpi lampan Sia 3 le Private Sia ih cial Sia 5 Sang Sia vekpi-in Sia 8 a hihi.,hih Sia 8 teng pen Sang naupang te'n a laisin Course te-uh a zawh mahmah nading deihna tawh achengpu OT manding Sia 1 ciang Tul 10 ta in Kumpi Sia hitaleh Private Sia hitaleh na cialbeh uh hi.Sia 8 ciang Tul 80 hipah aa Ngalbual pa\nSia Lal cialna Tul 40 tawh a gawm Ks.120000 TenghKhat le Tulsawmnih a hihi.Kha 1 Ks. 120000 pen Pu Seinpann tungpan Khasim in a na thohding uhhi.\nKum 1 ah Kha 8 sung Sang ki kahding cilehang 8 * 120000 = 960000 Kum 1 aiding Ks. 960000 peello a beiding hi aa a cianlai sumteng a hunzui-in\nki zasak zelding hi hang.\nMucu Sang naupang vai tawh ki sai nung in Pu Kam Lian in ong zaksakna te ka hun ngahloh tengtawh k'ong kuppih mankei aa hih Mucu vaizong geelpih le panpihtaak mahmah khat a hihi.Tu Kum Mucu naupang 25 khawng hi aa mi 1 ciang An bung 2 ta -in Siama Bawbawi mah na cial uh hi.\nA Sang inn ding in Pa Naa Kam Inn awng khat a hi, nidang aa Pa Vungh Sian Mang te' Innlui-ah kahsak uh hi.\nThu tampi ka na ki kumthei vua,ong vaikhak pawlkhat ah " Sawmpi aw hibang in no Buanli Innkuan USA in ih Sang Sia cialnading n'ong panpihna te-uh\nkhua nu/pa a kua mapeuh ka lung uh dam mahmah hi.,k'ong ngetbeh noplai vuah khua ki'im/paam ah mi'n a Sang inn te vuah Computer,TV,Cassate,..etc..,\nzangh zihziah uh aa tua bang a zangh khua te' Sang pen Sang hoih in tunglam pan hong ciamteh uh hi.,tua ding hong panpihlai unla.,tua leh ih Mucu Sang\nInn ding laam 5,laam 3 Inn khat peuhmah hong panpih zawhsawm hamtang un maw !!" ci-in kam vaikhakna ong neilai hi.Ke'n zong " himah ei Pu Pau\ntu Kum bel Dr. Kimpi ih khua ong ciahvatna pan Tan li te'n ih Zolai gelhthei mello uh a mit in ong muhna pan a ki vaihawm samsam a hihman Na lianpi\nong ki semzo nailo aa Sang Sia cialnading bekmah ong hiphotding hi.Hizong Buanli Innkuan USA ii hanciamna bek hiphot aa tua zong hong ki pia kiim nailo\nlai hi.,Sang Kong ki Hongta keei a hihciang aa a ki ngah sunsun teng ong ki khakpak phot hi.,hong pia nailo te ka na zasak phapha ding aa USA lo gamdang\nom Buanli Vontawi a kua mapeuh in panpihding a ki zawnzawn a hihi.Tu Kum bel " Phulum phulnang' Leikha in petlet" cih paunak ombang in Buanli Innkuan USA\nin ma a ki panphot suak hi.,mai Kum lamciang no Hausa, Sang Board lam pan a hizong tungsiah pan meeting hong ki sapciang na paiden unla,ih khua aading\na ki tangsam Nate na pulaak den un.,Kum sim private Sia ding cialdending cihzong ong baihloding a hihciang koicihle'ng Kumpi Sia a ki cing aa ngahding cihte\nna kanpha mahmah un ! Kumpi Sang Sia a ki ngah sunsunte Piangh pahpah uh a hihleh Banghang Piangh uh hiam?a hang kankulding hi.,a omnading Boarder\nkhawng a ki cian ih neihlohman maw? cih te ngaihsunding hi hang....,no Nu le Pa te zong thupi k'ong sa mahmah hi.,Sia khat An bung 80 bang aa na cialzawh\nmawk uh,Sia 4 ciang Bung 320,Mucu aa tawh Bung 370 bang hiven tawmkei na hat mahmah uh teh! Hanciam khawmding hi hang " cih tengtawh ka holimna uh\nka hialbawl uh hi.\n***** Buanli Innkuan USA ki pawlna Kum 2011 ai ding Pawlsum $ 120 le Sang Sia cialnading sum nang' hanciamzawh zahzah sumkem pipa tung ah\nna khak mengmeng un ! Sang Sia cialnading tawh ki sai-in Buanli Innkuan USA in ma hong panbek hi aa gamdang Australia,Singapore,Malaysia,Thailand,\nIndia-Delhi,India-Aizawl..etc..,gamdang om Buanli Vontawi a kua mapeuh in ma a pangkhawmding ih hihi.\nSian' Khaipi pa\nBuanli Innkuan USA\nPhone > Home : 815-708-7755 Cell : 779-200-0327\nSat, 27 Aug 2011 23:11:03 -0500\nPosted by N.S. Mung at 3:44 PM


url: =Afghanistan gamsung aom Kandahar ah Bomb puak, UAE Diplomats 5 si ~ TK Lian :: ZOMI DAILY\nposted on 12 January 2017 at 7:11 am Lomkholna: News, Thangkhanlian, World\nJan. 11, 2017: Tu ni-in Kandahar leh Juma al-Kaabi khua-ah bomb kipuaksak a, mi 11 a sih banah mi 17 in liamna tuak hi. A site lakah gam khat leh gam khat kikal a nasem ulian (diplomats) United Arab Emirates (UAE) diplomats 5 kihel hi ci-in Afghanistan gam-a UAE ambassador in ci hi.\nUAE official Emirati news agency WAM in hih diplomats-te pen huhna, siamsinna leh khantohna ding lamsang nasem dinga (humanitarian, educational and development projects) Afghan ah kisawl hi ci hi. Kandahar khuapi a bomb puak pen Kandahar khua-a provincial governor’s office ah UAE diplomats-te a hawh lai takun puak ahih manin UAE diplomats-te si kha uh hi.\nDubai kumpi leh EAE prime minister Sheikh Mohammed bin Rashid Al Maktoum leh UAE vice president in hih bangin cimawh huh ding kisamte huh dinga paite bomb zanga thahna pen mihing ngeina leh gamtatna hilo hi ci-in a Twitter ah tuangsak uh hi.\nAfghan ulian ten sihna tuakte lakah Washington-a Afghan diplomat leh Kandahar province deputy governor kihel kha hi ci uh hi. Hih Afghan uliante pen UAE kumpi huhna “aid programme” project kici a piak dingte uh honna nei dinga pai ahi uh hi.\nSihna tuakte dahpihna lahna dingin UAE kumpi in UAE gam-a sanginn leh kumpi inn khempeuh ah a lan (flag) uh a kim ciangin ni thum sung khai ding uh hi.\nRelated: Mansakna leh Hoih gamtatna (Legality and Morality)\nTaliban ten hih pen ko gamtatna hilo a, gam sung leh khua sunga kigal neihna “internal local rivalry” kici hanga thupiang hi ci uh hi.\nPrevious: Bang hangin Zu ngawl ding kahiam? ~ T. Sawm Lian\nNext: Obama in Mangphakhak thugenna & President asepsung thupiang tomkim ~ TK Lian


url: =Lesson 79. How to say "I am a vegetarian" in Speaking Russian in mp3(24/05 a las 08:39:59) 04:29 11641755 - iVoox\nWhat's next? Speaking Russian Fast-Track Cancelar 10\nLesson 79. How to say "I am a vegetarian" description\nLesson 79. How to say "I am a vegetarian" If you have any comments or suggestions you can write on our e-mail: speakingrussian@gmail.com Music: The Nutcracker, Op.71: Overture. Tchaikovsky. St.Petersburg Kirov Orchestra.


url: =Dahpihna: Tungzang ah Nu Ciin Ngaih Zen in hong nusia - TUNGZANG NEWS\nDahpihna: Tungzang ah Nu Ciin Ngaih Zen in hong nusia\n(TZN) Leitung bup ah a om Tungaang tate sungah lam et loh laitak leh up mawh loh laitak in mihing te hunsia sungah ki tung hi a cih bang mah in kawlgam hun zanni nitak lam nai 7 hun kiim pawl in ah, ih it mahmah ahi: Nu Ciin Ngaih Zen (Pa Thang Khen Kam) zi in leitung nutakna pan in ah hong nusiat san in vantung pakiangah hong zotsan hi cih thu i zak ciangin mun tuamtuam gamtuam a om Tungzang tate ki patau leh ki linglawng mahmah tek hi.\nA hi zongin mihing te pen leitawh kibawl a hih man in lei mah ah ciah kik ding hi ci-in (Piancil 3;9) ah na gen hi a, na khempeuh ah pasian geel sa leh tangtun sak hi ci-in tha lak ding ka deih hi.\nNu Ciin Ngaih Zen pen Pasian ading in ah a kipia zo mahmah hi in khalam ah zong a thahah khat hi. A mah pen a hampha ka sasa mahmah hi. Tungzang khua mi te in nu hoih khat sum ih man in ih hi h man in ah ih dah mahmah aa, ahi zong Pasian in hunsa ahih man in hong laaksak hi zaw ahih na i thei hi.\nNu Zen i hong nusiat dan pen: A mah pen nitak anne khin tutpha tungah a tu kim lai puksuak pak in hong nusia hongsuak ziau hi. Innkuan te zong kua mah omlo in logiak mang ci lai sawnsawn uh hi. A nusiat a it a Pasal Pa Kam leh tate a tute leh a diakdiak in, USA a om sanggam pa Phung Dal leh Pa Kam Kap te innkuan Malaysia ah ah a om Tg Khup Sian Pian Thang (Thangta) te leh a lungzuang khua ngai tu leh tate khempeuh ading in thungetna ah phawk in ma panpih tek ni.\nA luanghawm tawh hun bawl na vai khempeuh ah zong Topa'n hong zawhpih sak na ding leh nu in hong nusiat na hangin Topa mahmah in hong heh nepsak aa tha lak kik zawh na ding, leh lungleng khuangai te khempeuh tung ah Topa kammal laisiangtho tangtung hi ci-in kihehnem ciat ni.\nA dah a kapte khempeuh tungah huhpa khasiangtho in hong hehneem ciat ta hen.\nNote tawh kibang adah khawm;\nTg.Job Khup Sang


url: =LESSON 2 | APRIL 4-10 LAI SIANGTHO KIPATNA LEH A PIANZIA ~ MUC\nLESSON 2 | APRIL 4-10 LAI SIANGTHO KIPATNA LEH A PIANZIA\nAdmin 3:01:00 PM Articles, Sabbath School Lesson\nLAI SIANGTHO KIPATNA LEH A PIANZIA\nTU KAAL SUNG SIM DING: 2Pet. 1:19- 21; 2Tim. 3: 16, 17; Thkna. 18:18; Pai. 17:14; Jn. 1:14; Heb. 11: 3, 6.\nKAMNGAH: “Note kiangah Pasian’thu ka hong gen uh ciangin no thu um mite sungah ama thu tawh kisai-in Pasian in na a hong sem ahih manin kote’ thugente pen Pasian’ thu taktak ahih mah bangin kote’thugenna na zak uh ciangin mihing’ thu bangin ngaihsun lo-in Pasian’thu taktak mah bangin hong sang na hih manun, hih thu hangin zong Pasian tungah ka lungdamna uh ka ko uh hi.’ 1Thess. 2: 13.\nLai Siangtho kipatna leh a hong pian zia muhdan-te in mimal nuntakna hi taleh pawlpi kalsuanna ah huzaap lianpi nei hi. Pasian a hong kilahkhiatna zia, Kha Siangtho humop tawh kisai muh zia, pomdan cihte in Lai Siangtho i khiat zia tungah huzaap hi. Lai Siangtho in a hong hilh bang lianlian-in theihtelna i deihtakpi leh Lai Siangtho’ thuzuan zia a bulpite, zuih ding leh pelh ding thute siksan a Lai Siangtho sim ding kisam hi. Nambat tawh kisai (mathematic) thute i sin ciangin nuntakna nei (biology), mihing nuntak khuasak zia (sociology) cihte thusin bangin kisin kikantel thei lo hi. Nate thusinna (physics) ah kizang thukhunte tawh leitung tangthu (history) kisin lo hi. Amau namciat in zuih ding thu nei ciat uh hi. Tua bang mahin vantung thu upna thute i kantelna-ah zong, ‘Pasian om lo hi,’ a ci mite’ ngaihsutna a zui hi lehang Siangtho thuman i thei ngei kei ding hi. Tua ahih manin Lai Siangtho a khiatna i gen ciangin Lai Siangtho bulpi, a hong kipatna in Pasian hi-in, Ama pulaak khiat thute, Lai Siangtho gelhte in a khialh khak loh nadingun Kha Siangtho in amaute makaih hi, cih siksan ding kisam hi. Lai Siangtho i tel nadingin leitung nate kantel zia leh muanmawhna lungsim tawh hi lo zaw-in upna siksan-a a thute kantel ding kisam hi. Lai Siangtho kipatna leh a hong pianzia cihte in Lai Siangtho a khiatna genna leh theihtelna hong huzaap hi, cih thute i kaal sungin i kikum ding hi.\nPasian Hong Lahkhiat Lai Siangtho\n2Pet.1:19-21 sim in. Koi bangin Peter in Lai Siangtho bulpi a hong kipatkhiat zia a upna pulaak hiam?\nLai Siangtho in laibu mawkmawk khat bang hi lo hi.Sawltak Peter pulaak bangin kamsangte Pasian tung pan a ngah uh thute, Kha Siangtho makaihna tawh a hong gelhkhiat uh ahi hi. Amau sung panin a hong piang khia thu hi lo hi. ‘Mihingte’n pil takin a phuahtawm tuanthute siksan hi lo-in” (2Pet. 1:16), kamsangte gelhkhiat thute in Pasian tung pan hong pai ahih manin thuman-in, muanhuai hi. “Mihing deihna pan hi lo-in Kha Siangtho makaihna tawh a gen uh hi (2Pet. 1:21). Pasian in a teltuam mi kimkhatte tungah Amah leh Amah kilaak-in Ama deihna a kitheitel nadingin Amah mah in na hong sem hi.\nPasian in Ama awging tawh mi pawl khat hopih hi. Tua thu hangin Lai Siangtho in laibu khat tawh kibang lo hi; Pasian thuneihna nei hi. Tua hi-in a khiatna i pulaak ciangin zong Pasian makaihna kisam hi. Lai Siangtho gelh taktak in Pasian ahih manin a sung a laibute pen a siangtho Laibu kici hi (Rom. 1:2; 2Tim. 3:15).\nLai Siangtho sung thute in nuntakpih ding hi.Tua thute in ‘thuhilhna, mawhna theihsakna, a khial mi thuman hilhna, thuman thutak hilhna hi-in, Pasian mite in na hoih khempeuh tawh a kidim zawh nadingun a hong kipia ahi hi” (2Tim. 3: 16, 17). Pasian in a hong hilh THU i nuntakpih nadingin eite in Kha Siangtho huhna i kitangsam hi. Sawltak Peter gen bangin Pasian’Kammal a khiatna pulaakna-ah mihing deihna, ama hoihsak siksan ding hi lo hi. Pasian hong hilh THU i tel nadingin Ama Kammal mah i kisam a, Kha Siangtho in Topa kammal a khiatna theihtelna hong guan ding hi.\nPasian in Ama kamsangte hilhkhol lo-in bang mah sem lo hi (Amos 3:7). Lai Siangtho kammal in ‘Pasian lahkhiatna’ (revelation) cih kammal in khiatna tampi om hi. A kisincip khat kihong khia, a kimu lo khat kimu khia thei, cih khiatna nei hi. Tua ahih manin a kithei lo thu khat kithei khia, kilang khia cihna hi. Mihing in tua bangin Pasian lahkhiatna, pulaakna kisam hi. Bang hang hiam cihleh mihing in mimawh hi; mawhna in Pasian kiang pan hong khenkhia hi. Tua hi-in Ama thu i theih nadingin Amah mah i kimakaihsak kul hi.\nLai Siangtho in Pasian kiang pan hong pai hi, cih kithei napi-in Lai Siangtho in a hong hilh thute nuntakpih zuih ding hamsa kisa hi. Lai Siangtho kipatna muanlahna nei-in, a um lo hi lehang bang piang ding hiam?\nHUMOP NASEP ZIA\nPasian in mihingte tungah a hong kilaak nadingin kammal hong zang hi. Tua hi-in Pasian a hong kilaakkhiatna mihing in a ciapteh theih hong suak hi. I pulaaksa om bangin Lai Siangtho in Kha Siangtho in mihingte tungtawnin Pasian thuman a hong gelhkhiat thute hi. Tua ahih manin Piancilna pan Mangmuhna dong, a vekin kithu hual, pum khat hi, cih i thei hi. Pian. 3: 14, 15 leh Mang. 12:17 enkak in.\n2Pet. 1: 21;2Tim. 3:16; Thkna. 18:18 sim in. Lai Siangtho in Kha Siangtho humopna tawh kigelh ahihna thu bang hong hilh uh hiam?\nLai Siangtho sung a thute kimkhat in (Hebrew pawi tuamtuamte) tuhun adingin kisam nawn lo pawl khat om taleh, Lai Siangtho i sim ciangin i tha ngahna mun khat le mun khat a kibat loh hangin, Lai Siangtho sunga kigelh thu khempeuh in Kha Siangtho humopna tawh a kigelh ahi hi. I telzawh loh thute, tuhun adingin a kisam nawn lo-te zong Kha Siangtho’ humop hi. Lai Siangtho sung-a a kigelh khempeuh in vantung pan-a hong pai hi lo hi. Khat veivei ciangin Pasian in a hong hilh nop thu a hong gen nadingin, Lai Siangtho gelhte in mite’ gelhsa thu, a om khin thu limtak entel-in a zat kik ding uh Pasian in phal hi (Joshua 10:13; Lk. 1: 1-3).\nTua bang hi taleh Lai Siangtho in Kha Siangtho’ humop ahi hi (2Tim. 3:16). Hih thu hang mahin Paul in Lai Siangtho sunga kigelh khempeuh in eite thu hong hilh-in, lametna i neih nading ahi hi, ci hi (Rom. 15: 4).\nKamsangte, sawltakte in Lai Siangtho hong gelhkhia (writers) uh hi mah taleh a gelh taktak (author) in Pasian hi. Kamsangte, sawltakte in khat le khat a ngaihsutna uh kibang lo ahih manin amau laigelh zia-te uh zong kibang lo hi. Amaute hong gelhkhiat khempeuh in humopna tungtawnin Pasian’piak thuman hong gelh uh hi (2Tim. 3: 16). Mihingte kampau tawh vantung thuman thu hong gelh uh hi.” Ellen G. White, The Great Controversy, 7.\nTuhun Lai Siangtho mipil tampi in Lai Siangtho sunga om thute Pasian kiang pan hong pai ahihlam nial uh hi. Piansakna, Paikhiatna leh Jesuh thawhkikna cihte nial uh hi. Tua bangin Lai Siangtho i nial loh ding thupi mahmah hi lo hiam? A tawpna-ah Pasian Kammal tungah mihing in thukhen ding a kilawm mah a hi diam?\nLAIKUNG TAWH A KIGELH PASIAN KAMMAL\n“Tua ciangin TOPA in Moses tungah, “Hih thute tawh kizui-in nang le Israel tawh kikalah thukhun khat bawl khin ka hih manin hih thute gelh in,”a ci hi (Pai. 34: 27). Bang hangin Moses in mipi lotngahsak lo-in lai-in gelhkhia ding Topa in sawl hi ding hiam?\nMihing kampau a piangsak Pasian in Ama thuman pulaak dingin mihingte mah teeltuam hi. Tua mite in Pasian tung pan a ngah uh thute a pulaak uh ciangin a khial lo thuman tak leh muanhuai dingin, Kha Siangtho in amau ngaihsut theihna khempeuh makaih hi. Tua hi-in Lai Siangtho a gelh kamsangte, sawltakte in Pasian lahkhiat, Ama thuhilhnate lai-in gelhkhia hi.\nHih a nuai-a Lai Siangtho in a kigelhkhia Pasian’ lahkhiat thute bang hong hilh hiam?\nPai. 17:14; 24:4 ___________________________________________\nJosh. : 26 _____________________________________________________\nMang.1: 1, 19; 21: 5; 22: 18, 19 ____________________________________\nBang hangin Pasian in Ama lahkhiat thute leh Ama humopna tawh a kipulaak thute lai-in gelhkhia dingin sawl hi ding hiam? A kimangngilh pah loh nading deihna hi. A kigelh kammalte in Pasian theihtelna hong guan-in, Ama deihna hong hilh hi. Mitmuh theih dingin ciaptehna in kam-a pulaak lotngah sangin muanhuai-in sawtpi kikem thei zaw hi. Kam-a gen sangin a kigelhkhiat ciangin mi tampi tungah kizel thei zaw hi. Kam tawh i gen thu khat i awging in ciangtan nei hi. Ahi zongin lai tawh i gelh ciangin, tua in mun khempeuh zelzo thei hi. Tham lo-in khang tampi dong-in kizel thei a, mi tampi adingin thupha hi thei hi. Laisim thei lo mite adingin mi khat in simsak thei hi.\nKHRIH LEH LAI SIANGTHO TONKHAWM\nJn. 1:14; 2:22; 8:31, 32; 17: 17 sim in. Jesuh, THU in mihing a hong pianna leh Lai Siangtho, a KIGELH Pasian’ KAMMAL kikhen lo ahihna bang pulaak hiam?\nPasian kiang pan hong pai THU (Jesuh Khrih) in mihing-in hong pianna leh a KIGELH Pasian’ KAMMAL in a tonkhawm ahi hi. Kha Siangtho in Mary sungah naupaai-sakin Khrih in mihing-in a hong pian mah bangin, Lai Siangtho zong Kha Siangtho nasepna tawh mihing kammal tawh a hong piangkhia hi. Jesuh Khrih in mihing-in a hong pianna hangin, suah ni, suah mun nei hi. Ahi zongin a mihing hihna in Pasian ahihna beisak lo hi; Pasian ahihna in a mihing hihna melhemsak tuan lo hi. Hun leh mun ciangtan omlo-in, Amah in mi khempeuh adingin HONPA hi (Sawl. 4:12). Tua bang mahin Pasian’ Kammal, Lai Siangtho in a kigelh hun leh a kigelhna mun nei hi. Jesuh Khrih mah bangin Lai Siangtho in zong hun leh mun thuneihna nuai-ah omlo hi; mi khempeuh, hun khempeuh adingin a hong kipia ahi hi.\nPasian in mihingte dinmun tawh kizui-in Amah leh Amah a hong kilaak hi. Jesuh a mihing hihna in kum tampi sung siatna, zawngkhalna khempeuh a hong thuak hi. Ahih hangin Jesuh in mawh lo hi. Tua tawh kizui-in Lai Siangtho in mihing kammal tawh kigelh ahi hi; khialna kihel lo kuama tel zawh loh vantungmite pau tawh a kigelh hi lo hi. Mihing kammal in ciangtan nei hi taleh, mihingte hong Bawl Pa, mihing kampau a Piangsak Pa in, mihingte tungah Ama deihna a hong hilhna-ah hong hilh khial lo hi; a hong hilh thute in muanhuai hi; kicing hi.\nBang bang ahi zongin mihing ngaihsutna khempeuh in ciangtan nei hi. Jesuh Khrih leh Lai Siangtho in sa-khat (identical) hi lo hi. Lai Siangtho pen Pasian in mihing-a a hong pianna hi lo hi. Lai Siangtho in Pasian hi lo hi. Pasian in Jesuh Khrih sungah mihingin a hong piang hi (God in Jesus Christ became human). Lai Siangtho i it hi. Bang hang hiam cihleh Lai Siangtho in i biak Honpa pulaak hi.\nLai Siangtho tawh kibang, a kikim ding laibu om lo hi. Lai Siangtho in Pasian leh mihing a kikhenkhia thei lo dingin a hong kigawmkhopna hi. Hih thu Ellen G. White in hih bangin gelh hi: “Lai Siangtho in, Pasian hong piak thuman thute mihing kampau tawh a hong kipulaakna ahi hi. Lai Siangtho in mihing leh Pasian kigawmkhopna hi. Tua bang kigawmkhopna in Khrih nunna sungah kimu thei hi. Khrih in Pasian Tapa hi; Mihing Tapa hi. Tua hi-in Lai Siangtho in thuman thutak ahih mah bangin Khrih in thuman thutak hi; THU in mihing-in hong piangin mihingte lakah a hong teeng hi (Jn. 1:14).” Ellen G. White, The Great Controversy, 8.\nBang hangin Lai Siangtho in i upna bulpi hiam? Lai Siangtho lo-in i dinmun in koi-ah hi ding hiam?\nUPNA SUNGAH LAI SIANGTHO THEIHTELNA\nHeb. 11: 3, 6 sim in. Bang hangin Pasian leh Ama kammal theihtelna-ah upna in thu bulpi hiam?\nTheihtelna mantak khempeuh in upna thu siksan hi. Naupang khat in a nu le a pa a up, a muanna tungtawnin ama theih ngeiloh thu-te theihtelna ngah hi. Tua bangin a nu, a pa tawh a muanhuai kizopna in naupang adingin itna leh ama mailam kalsuan nuntak gamtat zia ding a theihna hong suak hi. Tua hi-in itna leh muanna tawh kizopna tungtawnin thutheihna leh theihtelna hong khangkhia hi.\nTua bang mahin tumging a siam mi khat in ama siamna (technical skills) bek hi lo-in, tumging a itna, la phuakte a itna, a vanzatte a itna tawh a siamna a zat ciangin zaknop-in, mipi deih khat hong suak thei hi. Tua hi-in Lai Siangtho a sim mi khat in um tak mel lo, muanmawhna tawh a sim ciangin thuman ahi bangin telthei nawn lo hi. Ahi zongin thuman itna leh upna tawh Lai Siangtho i sim ciangin Lai Siangtho hong hilh thute i tel thei hi. Sawltak Paul in “Upna lo tawh Pasian kilungkimsak zo lo hi” ci hi (Heb. 11:6). Tua ahih manin Lai Siangtho i sim ciangin laibu dang khat bangin sim lo-in Lai Siangtho hong kipatkhiatna phawk a, upna tawh i sim ding ahi hi. Seventh-day Adventist pawlpi in hih thu limtak i pom hi.\n“Lai Siangtho – Thuciam Lui leh Thuciam Thak in Kha Siangtho humopna tawh Pasian kammal a hong kigelhkhia ahi hi. Kha Siangtho humop, makaihna bangin Lai Siangtho gelhte in genkhia, gelhkhia uh hi. Hih a hong gelhkhiat KAMMAL sungah mihing in hotkhiatna thu a theihtel nadingin Pasian in a kisam thute a hong hilh ahi hi. Lai Siangtho in Pasian deihna hong lakkhia hi. Ama hong lah, a khial thei lo tua thute sangin a lian zaw, a man zaw, thunei zaw om lo hi. Lai Siangtho hong hilh thute in nuntak khua-sak zia ding hong hilh-in, gamtat zia le tong sittel nading, up leh zuih ding hong lak-in, a muanhuai Pasian nasepnate ciaptehna ahi hi (Late 119: 105; Pau. 30:5,6; Isa. 8:20; Jn. 17:17; 1Thess. 2: 13; 2Tim. 3:16, 17; Heb. 4:12; 2Pet. 1: 20, 21).\nMi khat in upna lo-in Lai Siangtho a sim ciangin a sim thute a theihtel nadingin bang kisam hiam? Bang hangin upna in mittaw bangin upna hi lo hiam? Upna hong nei sak thei thute in bang hi ding hiam? Bang hangin Lai Siangtho thuman theihtel nadingin upna kisam hiam?\nNGAIHSUTBEH DING: www.adventistbiblicalresearch.org ah kikoih Lai Siangtho sim ciangin zuih ding thute sim in.\nLai Siangtho in upna adingin thupi hi. Ahi zongin i lungsim ngaihsutna khempeuh in Kha Siangtho in a hong makaih keileh Lai Siangtho i sim a mawkna hi ding hi; nuntakna adingin kimanna om lo ding hi. “Mihing in hotkhiatna ngah nadingin a kisam thute Pasian kammal in hong hilh hi. Lai Siangtho in khialhna nei lo, a kip tawntung Pasian deihna, a ngimna pulaak hi. A hong hilh thute siksan a nuntak ding ahi hi. Lai Siangtho in upna leh thuzuihna, gamtat khua-sakna khempeuh sittel nading ahi hi.\nTua bangin Pasian in Ama kammal tungtawnin Ama ngimna khempeuh mite tungah a hong hilh khin hi mah taleh Kha Siangtho’ makaihna, a ompihna i kisam tawntung hi. Honpa in a hong khapsa om bang mahin Kha Siangtho in Lai Siangtho theihtehna hong guan-in, thuman lampi hong hilh hi. Lai Siangtho in Kha Siangtho’ humop tawh kigelh ahih manin Kha Siangtho in a pulaak thute leh Lai Siangtho gen thute in kitukalh ngei lo hi.” Ellen G. White, The Great Controversy, 8.\n1. Bang hangin Pasian in Amah mah hong kilaak-in, Ama deihna pulaak hi ding hiam? Bang hangin Pasian hong kilaakna kisam i hiam?\n2. Koi bangin Pasian in Amah mah hong kilaakkhia hiam? Pasian in ahong kilaakkhiat nadingin lampi tuamtuam zang hi; piansak nate, mangmatna (Dan.7:1), mangmuhna (Pian. 15:1); na lamdangte (1Kum. 18: 24, 25) leh Tapa Jesuh Khrih tungtawnin hong kilaak hi (Heb. 1: 1, 2). Na nuntakna-ah Pasian in Amah leh amah a hong kilaak hiam? Na tuahkhak thute na lawmte gensawn in.\n3. Lai Siangtho thukan mipil tampi in Lai Siangtho hong hilh thu tampi, phuahtawm hi. Piansakna thu, Adam leh Eve, Paikhiatna, Daniel cih thute in mihing nunzia ding ahong hilh nadingin a kiphuak tawm hi, ci uh hi. Mihing in ama ngaihsutna tawhPasian’ kammal a sittel ciangin tua bang thute hong piang hi. Tua bang ngaihsutna in lauhuai hi lo hiam?\n4. Lai Siangtho sungah Pasian in Ama ngaihsutnate lamdang takin hong hilh hi. Jesuh Khrihbek in hotkhiatna lampi hi, cih lungdamhuai thu kizelsak dingin nang le kei hong deih hi. Mite in na nunzia-ah Pasian nunzia a mu ding uh hiam? Na nun zia in Pasian a kilangsak hiam?


url: =31 25 Nov 2020 FOCUS POINT HOLDINGS BERHAD Quarterly rpt on consolidated results for the financial period ended 30/09/2020\n32 26 Oct 2020 FOCUS POINT HOLDINGS BERHAD DEALINGS IN LISTED SECURITIES (CHAPTER 14 OF LISTING REQUIREMENTS) : DEALINGS OUTSIDE CLOSED PERIOD\n33 26 Oct 2020 FOCUS POINT HOLDINGS BERHAD Changes in Sub. S-hldr's Int (Section 138 of CA 2016) - DATO' LIAW CHOON LIANG\n34 26 Oct 2020 FOCUS POINT HOLDINGS BERHAD Changes in Director's Interest (Section 219 of CA 2016) - DATO LIAW CHOON LIANG\n35 26 Oct 2020 FOCUS POINT HOLDINGS BERHAD Changes in Director's Interest (Section 219 of CA 2016) - DATIN GOH POI EONG\n36 26 Oct 2020 FOCUS POINT HOLDINGS BERHAD Changes in Sub. S-hldr's Int (Section 138 of CA 2016) - DATIN GOH POI EONG\n37 22 Oct 2020 FOCUS POINT HOLDINGS BERHAD DEALINGS IN LISTED SECURITIES (CHAPTER 14 OF LISTING REQUIREMENTS) : DEALINGS OUTSIDE CLOSED PERIOD\n38 22 Oct 2020 FOCUS POINT HOLDINGS BERHAD Changes in Director's Interest (Section 219 of CA 2016) - DATO' LIAW CHOON LIANG\n39 22 Oct 2020 FOCUS POINT HOLDINGS BERHAD Changes in Sub. S-hldr's Int (Section 138 of CA 2016) - DATIN GOH POI EONG\n40 22 Oct 2020 FOCUS POINT HOLDINGS BERHAD Changes in Sub. S-hldr's Int (Section 138 of CA 2016) - DATO' LIAW CHOON LIANG\n41 22 Oct 2020 FOCUS POINT HOLDINGS BERHAD Changes in Director's Interest (Section 219 of CA 2016) - DATIN GOH POI EONG\n42 25 Aug 2020 FOCUS POINT HOLDINGS BERHAD Change of Company Secretary - LIEW PUI LING\n43 25 Aug 2020 FOCUS POINT HOLDINGS BERHAD Quarterly rpt on consolidated results for the financial period ended 30/06/2020\n44 07 Aug 2020 FOCUS POINT HOLDINGS BERHAD Change in Boardroom - MR KELVIN LIAW KAI XUAN\n45 29 Jul 2020 FOCUS POINT HOLDINGS BERHAD General Meetings: Outcome of Meeting\n46 30 Jun 2020 FOCUS POINT HOLDINGS BERHAD Circular to Shareholders in relation to Proposed Renewal of Shareholders' Mandate for Recurrent Related Party Transactions of a Revenue or Trading Nature.\n47 29 Jun 2020 FOCUS POINT HOLDINGS BERHAD DEALINGS IN LISTED SECURITIES (CHAPTER 14 OF LISTING REQUIREMENTS) : DEALINGS OUTSIDE CLOSED PERIOD\n48 29 Jun 2020 FOCUS POINT HOLDINGS BERHAD Changes in Sub. S-hldr's Int (Section 138 of CA 2016) - DATIN GOH POI EONG\n49 29 Jun 2020 FOCUS POINT HOLDINGS BERHAD Changes in Director's Interest (Section 219 of CA 2016) - DATIN GOH POI EONG\n50 29 Jun 2020 FOCUS POINT HOLDINGS BERHAD Changes in Director's Interest (Section 219 of CA 2016) - DATO' LIAW CHOON LIANG\n51 29 Jun 2020 FOCUS POINT HOLDINGS BERHAD General Meetings: Notice of Meeting\n52 29 Jun 2020 FOCUS POINT HOLDINGS BERHAD Changes in Sub. S-hldr's Int (Section 138 of CA 2016) - DATO' LIAW CHOON LIANG\n53 25 Jun 2020 FOCUS POINT HOLDINGS BERHAD DEALINGS IN LISTED SECURITIES (CHAPTER 14 OF LISTING REQUIREMENTS) : DEALINGS OUTSIDE CLOSED PERIOD\n54 25 Jun 2020 FOCUS POINT HOLDINGS BERHAD Changes in Sub. S-hldr's Int (Section 138 of CA 2016) - DATIN GOH POI EONG\n55 25 Jun 2020 FOCUS POINT HOLDINGS BERHAD Changes in Director's Interest (Section 219 of CA 2016) - DATIN GOH POI EONG\n56 25 Jun 2020 FOCUS POINT HOLDINGS BERHAD Changes in Director's Interest (Section 219 of CA 2016) - DATO' LIAW CHOON LIANG\n57 25 Jun 2020 FOCUS POINT HOLDINGS BERHAD Changes in Sub. S-hldr's Int (Section 138 of CA 2016) - DATO' LIAW CHOON LIANG\n58 18 Jun 2020 FOCUS POINT HOLDINGS BERHAD OTHERS\n59 29 May 2020 FOCUS POINT HOLDINGS BERHAD OTHERS\nFOCUS POINT HOLDINGS BERHAD ("THE COMPANY") - EXTENSION OF TIME TO HOLD THE 11TH ANNUAL GENERAL MEETING\n60 27 May 2020 FOCUS POINT HOLDINGS BERHAD Quarterly rpt on consolidated results for the financial period ended 31/03/2020


url: =Nauphiatna dalna tawh kisai thu ah Siadawte lam pan limtakin a diing nading, Nauphiatna a deihlo pasal pawlkhat in ngen | Radio Veritas Asia\nNauphiatna dalna tawh kisai thu ah Siadawte lam pan limtakin a diing nading, Nauphiatna a deihlo pasal pawlkhat in ngen\nAmerican gam, Baltimore ah nipi khuavakni (Monday) in nauphiatna adeihlo pasal pawlkhat in makai in lungphona nei uh hi. Tua lungphona sungah Gabriel Vance leh a innkuanpihte, a meltheih te kihel in mimal (20) te in Columbus, Ohio pan nai (7) a sawt lungphona ah lawptak in ki hel uh hi.\nNauphiatna pen tu hun tu laitakin ih kiim ih paam ah nasia takin ki mu hi. American gamah nisim mihing nuntakna (2300) bang kithat in, leitung bup ah nisim in (200000) bangin thahna thuak hi ci-in kum (26) apha pan Gabriel Vance in gen hi. Amah pen ‘Pro-life’ a kici, mihing nuntakna akem Catholic kipawlna aphuan khia pa hi.\nCatholic Pawlpi in hi thu tawh kisai, limtak in dal huai hi. Catholic Pawlpi cih ciangin Siadawte, Siampite, Deacon te leh thuzuite in hi thu tawh kisai in kam nei lo bangin om huai lo hi ci hi.\nHih lungphona ah numei te kihel lo-in pasal vive (200) bang kihel hi. Banghangin hih lungphona nei uh hiam cih leh American gam Catholic Siadawpi te thu kikupna tawh a kituak dingin a bawl uh ahi hi. Tua lungphona pen nauphiat sakna Zato pi mai pan kipan in Khi khinna tawh khawl ding uh hi. A khawl uh ciangin amaute’ lungsim sunga om thu te pulakna nei ding uh hi. Tua bangin lungphona in mihing’ nuntakna a kem Catholic pasal te hihna alah nopna uh hi ci-in Larry Cirignano in gen hi. Tua banah Catholic Siadawpi te in Pawlpi ii Canon law nambat (915)na ii thupitna alah sak nop man ahi hi. Tua Canon Law sungah ‘A zenzen in mikhat peuhin ama khialhna akigen hangin sang siam lo-in a kikhel kei leh tua mi-in mawhna lian a bawl ahi hi. Tua ahih manin tua bang mi in Siangtho Pumpi sang thei lo hi” ci hi.\nAmerican Catholic Siadawpi te thu kikupna sungah ‘Siangtho Pumpi san na tawh kisai thupuakna’ zong kihel hi. Banghang hiam cih leh tulaitak a American kumpi pa, Siangtho Pumpi san khuan piak ding leh piak loh ding thu khentat na nei ding uh hi. Lungphona in amaute’ upna, siangtho takin anuntak sak nopna leh amaute ii a siangtho pawlpi sep ding thute a khansuah sak nopna hang uh ahi hi.\nPawlpi ii Canon Law (915) ah bang hunhun hi ta leh cih kammal kihel leh gam nasem te a cihnopna hi ding hi. Banghang hiam cih leh amaute in alungtang khauh te hi uh a, kikhel ding a hanciam lo te ahi uh hi. Tua in mipi theih in mawhna lianpi alak hi gige hi. Amaute in amau gen tawh akilehbulh ahi Siangtho Pumpi zong sang sang den lel uh hi. Tua bang thu pen ka sang zo kei hi. Hi bangin ka genna in amaute ka itman, ka thupit sak man hi. Tua mah bangin midangte zong amanlo lampi, thuman lo ka lahsak noplohna hang hi. Tua ahih manin Pawlpi’ Canon Law (915) na dal kul hi. Kep kul hi. Zuih kul hi. Nauphiatna tha apia, a sang Gamuk, gam makaite, Siangtho Pumpi piak lohna in Pawlpi thu pen Gam thu adingin zatna tawh kibang hi ci-in a gen Siadawpi te ngaihsutna ka sang zo kei hi. Tu a ka gen thu te in gam vai tawh kisai hi lo hi. Mihing nuntak khuasatzia ahi hi. Bang hang hiam cih leh mihing takpi a ki thatna hang ahi hi. Tua ahih manin nauphiatna dal nading lim takin sep kul hi. Gamtat hoihna in a sep huai thu hi ci-in Jim Havens in gen hi.


url: =fashion – Page 2 – 365 Days To Unstuck\nAugust 30, 2013 August 30, 2013 kbandaruk\nDay 237 – pipe cleaner rings\nAugust 28, 2013 August 28, 2013 kbandaruk\nDay 235 – infinity scarf\nJuly 23, 2013 July 23, 2013 kbandaruk\nDay 201 – fun mani!\nJuly 7, 2013 July 7, 2013 kbandaruk\nDay 184 – bling up your purse\nJuly 6, 2013 July 7, 2013 kbandaruk\nDay 183 – Anthropologie knock off\nJuly 1, 2013 July 1, 2013 kbandaruk\nDay 179 – Lookin’ cool\nJune 21, 2013 June 21, 2013 kbandaruk\nDay 169 – Must be modest!\nJune 17, 2013 June 17, 2013 kbandaruk\nDay 165 – Daisies


url: =India, Kashmir sung buaina hangin misi 16 phakhinta :: ZOMI DAILY\nposted on 2 April 2018 at 3:43 pm Lomkholna: India, News, Sawltak, World\nIndia, Kashmir sungah kumpi galkap te leh thautawi migilo te kikap ahih manin, mi 16 takin sihlawh uh cih Sunday ni in Indian Authorities te’n genkhia uhhi. Himalayan Region sungah tukum thau kikapna te lakah ahuaisiapen leh misi atampen inzong ki ciamteh cih AFP pan kiza hi.\nIndia kumpi galkap “Indian Soldier” asi pen mi 3 hi a, thautawi migilo “Militant” lampan inzong mi 11 takin sihlawh uhhi. Tuaban ah khuasungmi “Civilian” zong mi 2 in sihlawh ahih manin, hih Kashmir sung kikapna hangin asibekbek pen akigawm in mi 16 tak phatota hi.\nThau kikapna ahuaisia phadiak pen India leh Pakistan gamnih kikal aom Kashmir, Srinagar khuasung tengah hiphadiak in, buaina tamveipi piangkhin hi. Khuasungmi asi mi 2 tepen Police te kaplup kici a, khuasung ah Indian Rule lungkimlo in lungpho mipi te aki thehthangding in thautawh akap uh kici hi. Lungphona anei mipi te’n suangtum tawh Police te dengmasa uh ahih manin, Police te’nzong thautawh akapkik uh cihi.\nRebel Groups te’n lungphona neihding in tangkokhia ahih manin, Monday ni in Srinagar khuasung aom sanginn tezong khaksakding in thu kipia hi.\nMilitants asi lakah mi 7 tepen Dragad khuasung ah kumpi galkap tetawh akikapna panin asi uh ahihi. Tua thau kikapna Battle Zone sungteng ah helicopter zong niamtak in aleng kawikawi kimu cihi.\nAdang Militant khatpa pen Dialgam khuasung ah kumpi thunei tetawh thau kikaptuak in, tuapanin asi kici hi.\nVideo: Kashmir gampan itna ~ Thangno (Phamsa)\nIndia gamsung ah Kashmir State pen Muslim tampitak aomna “India’s only Muslim-majority state” akici hi a, buaina zong tammahmah denhi. Khuasungmi Cililians te’nzong Rebel Group te panpihzaw uh a, Pakistan tawh ki gawmkhopding ahih keileh Independence State in tuamdinding lunggulhna tawh Rebel Group te’n abeisa kumtampi akipan India kumpi pen alangdoden uh ahihi.\nPakistan gamzong Kashmir State agupna in India kumpi tawh 3 veibang kidolawh khinta uhhi. Hih buaina tungtang ahzong Pakistan te’n India kumpi pen mawhsak mahmah uh a, itna lungsim neilo in mipi te thautawh aphialkapgawp uhhi ci’n mawhsak uhhi. Tuaban ah asi tepen mawhneilo vive hi cihsan sawnsawn uhhi.\nAbeisa kumsung in hih Kashmir kuamsung ah India kumpi alangdona hangin Militants mi 200 val in sihlawh uhhi. Tukumsung inzong Militants mi 49 in sihlawh khinta uhhi.\nMore: Mangthang nuam maw, mangthang nuam lo? ~ Rev. Khup Za Go\n1947 kumin British Colonial Rule abei ciangin Kashmir pen phelnih kisuah in, alanglam Pakistan suak a, alanglam pen India gamsung ah aom ahihi. Sawltak #zomidaily\nPrevious: Thai gamsung numei agol melhoih kidemna ah 105kg apha khatin akhatna ngah\nNext: Kuala Lumpur aom Vietnam Embassy maiah numeikhat amahleh amah kidawtlum